title: Bridget Forrester

text: Bridgetin ensimmäinen vakavampi suhde oli Deaconiin, pahaan poikaan joka Bridgetin avulla yritti päästä lähemmäksi Forresterien perhettä. Bridget ja Deacon menivät naimisiin Las Vegasissa ja Bridget menetti neitsyytensä miehelle.


title: Bridget Forrester

text: Brooke ja Deacon ajautuivat kuitenkin pian suhteeseen ja Brooke tuli raskaaksi Deaconille. Asia selvisi lopulta Bridgetille, jonka välit äitiinsä menivät pilalle pitkäksi aikaa. Bridgetin ehdotuksesta Brooken ja Deaconin tyttären nimeksi tuli Hope (eli toivo).


title: Bridget Forrester

text: Deaconin jälkeen Bridget auttoi Taylorin (jota luultiin tuolloin kuolleeksi) menettänyttä Ridgen perhettä. Pian Bridgetille selvisi ettei Ridge ja hän ole verisukulaisia ja hänellä alkoi olla romanttisia tunteita Ridgeä kohtaan, joka kuitenkin haikaili Brooken perään.


title: Bridget Forrester

text: Ridgen jälkeen Bridget aloitti suhteen Oscar Maronen kanssa ja pari muutti yhdessä Kööpenhaminaan. Bridget tuli kuitenkin sieltä takaisin yksin, hämmentyneenä ja surullisena, koska hänellä oli vieläkin tunteita Ridgeä kohtaan, joka oli silloin naimisissa hänen äitinsä, Brooken kanssa.


title: Bridget Forrester

text: Sen jälkeen Bridget rakastui Nick Maroneen ja pari päättyi menemään naimisiin. Suhde alkoi kuitenkin rakoilla Bridgetin saadessa selville että Nick vielä haikaili Brooken perään. Pian Bridget kuitenkin huomasi olevansa raskaana ja Nickin ja Brooken vakuuttelujen jälkeen hän suostui menemään Nickin kanssa naimisiin. Pian Bridget kuitenkin menetti lapsen keskenmenossa ja päätti päästää Nickin olemaan rakastamansa naisen eli Brooken kanssa.


title: Bridget Forrester

text: Bridget keskittyi elämään Danten ja hänen poikansa, Dinon, kanssa. Felician ihmepelastuminen syövästä toi kuitenkin mustia pilviä pariskunnan tulevaisuudelle.


title: Bridget Forrester

text: Nick Maronen ja Taylorin avioliiton päätyttyä Nick ja Bridget muuttivat yhteen ja menivät melko pian naimisiin. Suhteeseen heitä kannusti Brooken sisko Katie Logan, joka itsekin oli rakastunut Nickiin. Katie toimi vihkijänä parin häissä.


title: Bridget Forrester

text: Myöhemmin Nick petti Bridgetiä kuolemansairaan Katie Loganin kanssa. Bridget sai pettämisen selville ja jätti Nickin, joka päätyi yhteen Katien kanssa. Myöhemmin Katie katsoi parhaaksi antaa Nickin pitää oikea rakkautensa, Bridget. Nick ja Bridget menivät jälleen naimisiin ja työskentelevät nyt samassa muotitalossa Bridgetin jätettyä lääkärin työt.


title: Ylempi ammattikorkeakoulututkinto

text: Ylempi ammattikorkeakoulututkinto on ammattikorkeakouluista saatava Bolognan prosessin mukainen toisen syklin tutkinto, joka on edeltävistä opinnoista riippuen 60–90 opintopisteen laajuinen (kandidaatin 180 op:lla hakiessa vaaditaan tosin siltaopintoja) niin, että kokonaiskertymä valmistuessa on 300 op. Se tuottaa saman kelpoisuuden julkisiin virkoihin ja toimiin kuin ylempi korkeakoulututkinto. Ylemmät ammattikorkeakoulututkinnot ovat ylempiä korkeakoulututkintoja (Ammattikorkeakoululaki 932/2014 11 §).


title: Ylempi ammattikorkeakoulututkinto

text: Ylemmät ammattikorkeakoulututkinnot erottuvat kyseisen alan ammattikorkeakoulututkinnosta perään tulevalla (ylempi amk) -lisällä. Eli esimerkiksi tekniikan alan ylempi ammattikorkeakoulututkinto on insinööri (ylempi AMK).


title: Ylempi ammattikorkeakoulututkinto

text: Tutkinnon englanninkielinen käännös on tyypillisesti "Master", jota tarkennetaan oppialalla, esimerkiksi tekniikan alalla tutkinto on "Master of Engineering" ja hoiva-alalla "Master of Health Care". Tiedekorkeakouluissa suoritetuista tutkinnoista poiketen tutkinnot eivät siis ole muotoa "Master of Science" tai "Master of Arts".


title: Ylempi ammattikorkeakoulututkinto

text: Ylempi ammattikorkeakoulututkinto on mahdollista suorittaa joustavasti työn ohella. Pääsyvaatimuksena opintoihin on ammattikorkeakoulututkinto vastaavilta aloilta tai muu soveltuva korkeakoulututkinto ja vähintään kolmen vuoden työkokemus alalta tutkinnon suorittamisen jälkeen. Ylemmän ammattikorkeakoulututkinnon koulutusohjelma voidaan järjestää myös verkostototeutuksena useamman ammattikorkeakoulun kesken.


title: Ylempi ammattikorkeakoulututkinto

text: Edellä mainittuja opintoja pyritään mahdollisuuksien mukaan kohdistamaan työelämälähtöisesti, esimerkiksi opiskelijan oman työpaikan kehittämisprojekteihin.


title: Ylempi ammattikorkeakoulututkinto

text: Alempi korkeakoulututkinto kuten esimerkiksi ammattikorkeakoulututkinto tai kandidaatin tutkinto ovat tasoluokkaa 6. Ylempi AMK-tutkinto ja maisterin tutkinto ovat tasoa 7. Lisensiaatin ja tohtorin tutkinnot ovat tasoa 8.


title: Ylempi ammattikorkeakoulututkinto

text: Tasoluokassa 6, alempi korkeakoulututkinto, ammattikorkeakoulututkinto on laajuudeltaan 210 opintopistettä (esim. tradenomi), 240 opintopistettä (esim. insinööri, amk) tai 270 opintopistettä (esim. merikapteeni, amk). Poikkeuksen tekee poliisiammattikorkeakoulussa suoritettava perustutkinto joka on laajuudeltaan 180 opintopistettä. Yliopistoissa suoritettava kandidaatin tutkinto on laajuudeltaan 180 opintopistettä.


title: Ylempi ammattikorkeakoulututkinto

text: Vastaavan alan jatko-opinnot eli ylempien ammattikorkeakoulututkintojen koulutusohjelmat tuottavat tutkinnon tasolle 7 (ylempi AMK). Tutkinnot ovat laajuudeltaan 60 tai 90 op ja tuottaa saman kelpoisuuden julkisiin virkoihin ja toimiin kuin ylempi korkeakoulututkinto.


title: Ylempi ammattikorkeakoulututkinto

text: Ylemmän korkeakoulututkinnon raja on vähintään 300 op. Tämän johdosta tradenomi opiskelee 90 op lisää aikaisemmin suoritetun 210 op:n lisäksi (210 op + 90 op = 300 op). Insinööri (amk) opiskelee 60 op, koska on aiemmin opiskellut 240 op. Vastaavasti yliopistoissa kandidaatti opiskelee maisteriopinoissa 120 op, jotta ylemmän korkeakoulututkinnon raja täyttyy (180 op kandivaihe + 120 op maisterivaihe = 300 op).


title: Ylempi ammattikorkeakoulututkinto

text: Ylempien ammattikorkeakoulututkintojen koulutusohjelmissa aloitti vuonna 2005 760 opiskelijaa ja vuonna 2006 noin 1 260 opiskelijaa. Tutkintoja voi suorittaa kaikilla ammattikorkeakoulujen koulutusaloilla.


title: Ylempi ammattikorkeakoulututkinto

text: Vuonna 2008 aloituspaikkoja eri koulusaloilla oli jo noin 2 000.


title: Tracy Hickman

text:
Tracy Raye Hickman (26. marraskuuta 1955 Salt Lake City, Utah) on yhdysvaltalainen fantasiakirjailija, jonka yhteistyössä Margaret Weisin kanssa kirjoittamat kirjasarjat ovat maailmankuuluja. Hänet tunnetaan parhaiten Dragonlance-sarjaan kirjoittamistaan kirjoista. Hän on myös kirjoittanut kirjoja vaimonsa Laura Hickmanin (o.s. Curtis) kanssa.
Tracy Hickman syntyi Salt Lake Cityssä ja kävi lukion Provossa, Utahissa. Hän toimi mormoniuskonnon lähetystyöntekijänä Havaijilla ja Indonesiassa kaksi vuotta. Palattuaan Yhdysvaltoihin vuonna 1977 hän meni pian naimisiin lukioajan tyttöystävänsä Lauran kanssa.


title: Tracy Hickman

text: Hickmanit olivat kiinnostuneet "Dungeons & Dragons" -roolipelistä ja he kehittivät yhdessä peliin seikkailumoduuleita omaksi ilokseen. Vuonna 1980 Tracy julkaisi yhden tekemänsä moduulin omakustanteena ja se päätyi "Dungeons & Dragonsin" julkaisijalle TSR:lle. Yhtiössä oltiin vakuuttuneita Hickmanin taidoista ja hänet kutsuttiin työhaastatteluun. Hickmanit lähtivät autolla kohti Wisconsinia, jossa TSR:n pääkonttori sijaitsi.


title: Tracy Hickman

text: Automatkalla aviopari alkoi ajankuluksen kehitellä fantasiamaailmaa, jota he olivat työstäneet jo useita vuosia. Heillä oli ajatus maailmasta, jota lohikäärmeet hallitsisivat, ja joka voisi olla runkona pitkälle tarinalle. Perillä ajatus esiteltiin TSR:lle ja se sai suosiota. Tracy ehdotti 12:n seikkailumoduulin sarjaa, joista jokaisessa olisi mukana lohikäärme. Ehdotus hyväksyttiin ja Hickmaneille annettiin mahdollisuus pyytää lisäapua TSR:n muilta osastoilta projektiin.


title: Tracy Hickman

text: Alkoi uuden Dragonlance-kampanjamaailman suunnittelu noin kymmenen hengen työryhmässä. Pelisuunnittelijoiden kesken ilmeni, että seikkailumoduulien lisäksi tarvittaisiin romaaneja kertomaan fantasiamaailmaan liittyvää tarinaa. TSR palkkasi tehtävään kirjailijan, mutta suunnittelijat eivät olleet tyytyväisiä syntyneeseen materiaaliin. Ehdotettiin, että sopivampia kirjan kirjoittamiseen olisivat Hickman ja Margaret Weis, joka oli hiljan liittynyt työryhmään mukaan kustannustoimittajaksi.


title: Tracy Hickman

text: Hickman ja Weis ryhtyivät toimeen ja työskentelivät viikonlopun yli saaden valmiiksi kirjan viisi ensimmäistä lukua. He toimittivat käsikirjoituksen TSR:n kirjaosaston päällikölle, joka oli heti myyty. Alkuperäinen kirjailija erotettiin ja Weis ja Hickman palkattiin kirjoittamaan kirja loppuun. "Syyshämärän lohikäärmeet" julkaistiin keväällä 1984, mutta vasta sen jatko-osa "Talviyön lohikäärmeet" nousi suureksi myyntimenestykseksi.


title: Tracy Hickman

text:
Dragonlance-kronikat-trilogiaa seurasi Dragonlance-legendat-trilogia, jonka jälkeen Hickman ja Weis jättivät TSR:n ryhtyäkseen vapaiksi kirjailijoiksi. Kirjojen suosio oli rohkaissut heitä kokeilemaan onneaan omilla kirjasarjoillaan ilman pelilisenssiä. Heiltä julkaistiinkin seuraavaksi Mustamiekka-trilogia, Profeetan ruusu -trilogia ja Kuolemanportti-sarja. He kirjoittivat vielä TSR:lle "Uusi sukupolvi" -novellikokoelman ja vuonna 1995 "Kesätulen lohikäärmeet" -romaanin.
Tämän jälkeen he ilmoittivat, etteivät olisi enää kiinnostuneita Dragonlance-romaanien kirjoittamisesta. Vuonna 1996 Hickmanilta julkaistiin kaksi teosta, "Requiem of Stars" ja "The Immortals", jotka olivat hänen ensimmäiset ilman Weisia kirjoittamansa romaanit.


title: Tracy Hickman

text: Hickman palasi pian Dragonlancen pariin ja vuonna 1997 hän otti Weisin kanssa yhteyttä Wizards of the Coastiin, jolle TSR oli juuri myyty kertoakseen ideastaan uudesta Dragonlance-trilogiasta. Lopputuloksena oli Sielujen sota -trilogia, jonka kaikki osat olivat bestsellereitä. Weisin kanssa syntyi myös Kaikkeuden kivi-trilogia.


title: Tracy Hickman

text: Vuonna 1998 Hickmanit muuttivat Wisconsinista takaisin Utahiin, St. Georgen kaupunkiin. He olivat jo pitkään halunneet kirjoittaa taas yhdessä ja vuonna 2004 he aloittivat Pronssikronikat-trilogian. Vuonna 2008 hän aloitti kaksi uutta sarjaa: kuusiosaisen Lohikäärmelaivat-sarjan Margaret Weisin kanssa ja The Annals of Drakis -trilogian Laura Hickmanin kanssa. Vuonna 2010 hän aloitti vaimonsa kanssa vielä Dragon's Bard -trilogian, jota julkaistiin ensin Internetissä jatkotarinana.


title: Tracy Hickman

text: Tracy ja Laura Hickmanilla on neljä lasta. Nykyisin he asuvat South Jordanissa, Utahissa.


title: Tracy Hickman

text: Tracy Hickmanin ja Margaret Weisin kirjojen suomennokset ovat olleet myyntimenestyksiä, mikä on edistänyt fantasiakirjallisuuden julkaisemista Suomessa.


title: Tracy Hickman

text: Hän on voittanut Margaret Weisin kanssa Dragonlance-romaanista "Laskevan auringon lohikäärmeet" pelialan Origins-palkinnon vuonna 2000 parhaasta peleihin liittyvästä romaanista.. Lisäksi vuonna 2002 hänet nimitettiin Origins Hall of Fameen.


title: Tracy Hickman

text: Pelialan aikakauslehti Pyramid mainitsi Tracy Hickmanin yhtenä vaikutusvaltaisimmista ihmisistä roolipelien alalla vuonna 1999. Lehti totesi, että Hickmanin ja Weisin ansiosta peleihin perustuvaa kirjallisuutta tehdään yhä.


title: Tracy Hickman

text: (Margaret Weisin kanssa)


title: Lance Macklin

text: Francis Noel Lancelot 'Lance' Campbell Macklin (2. syyskuuta 1919 Kensington Lontoo – 29. elokuuta 2002 Tenterden Kent) oli brittiläinen Formula 1 -kuljettaja.


title: Lance Macklin

text: Macklin syntyi Lontoossa vuonna 1919 lontoolaisperheeseen, jonka isä Noel Macklin oli liikemies moottoriveneitä (mm. Fairmilea) ja kilpa-autoja (mm. Invictaa ja Railtonia) valmistavassa yrityksessä. Hän sai ensimmäisen maailmansodan aikaisista asevarustelusuorituksistaan ritarin arvon. Francis itse opiskeli Sveitsissä, palveli toisessa maailmansodassa Kuninkaallisen laivaston aseistettujen moottoriveneiden joukko-osastossa ja sodan jälkeen hän kiinnostui ystäviensä tavoin kilpa-autoilusta. Hän osti Maseratin kilpa-auton ja yritti päästä Mansaarten kilpailuun, mutta häntä ei päästetty kilpailemaan ajokokemuksen puutteen vuoksi. Ajokokemusta hän sai ajamalla iltaisin isänsä valmistamalla Invictalla ympäri Lontoon Belgrave Squarea, mitä hän kuvaili seuraavasti: ""Tuolloin se (Belgrave Square) oli päällystetty puisilla laatoilla. Sateella siitä tuli niin liukas, ettei sitä voinut uskoa todeksi. Tulin yökerhosta kahdelta aamuyöllä, hyppäsin Invictan kyytiin ja käytin 10 minuuttia driftaamalla nelipyöräiselläni sitä (Squarea) ympäri.""


title: Lance Macklin

text: Macklin sai kokemusta isommista urheiluautoluokista ajaessaan Ian Metcalfen kanssa Span 24 tunnin ajoja, ja vaikka kilpailu päättyi keskeytykseen Aston Martinin tallipäällikkö John Eason Gibson tarjosi vaikuttuneena Macklinin ajotaidoista hänelle kuljettajanpaikkaa kaudeksi 1949. Vuonna 1950 Macklin ja George Abecassis sijoittuivat Le Mansin 24 tunnin ajoissa viidenneksi, minkä seurauksena Abecassis kutsui hänet ajamaan HWM:n rahoituksen puutteesta kärsivään Formula 2 -talliin. Macklinin parhaaksi saavutukseksi jäi vuoden 1951 Le Mansin 24 tunnin ajoista kolmas sija Eric Thompsonin kanssa. Hän siirtyi vuonna 1953 Aston Martinilta Bristolin kilpa-autotalliin kilpaillen heikolla menestyksellä, mitä hän on kuvaillut uransa huonoimmaksi päätökseksi. Kaudeksi 1954 hän vaihtoi jälleen Austin-Healeyhyn ajaen Sebringin 12 tunnin ajoja, joissa sijoittui kolmanneksi.


title: Lance Macklin

text: Hän osallistui 15 Formula 1 -sarjan Grand Prix -kilpailuun kausilla 1952-1955, mutta ei onnistunut keräämään yhtään MM-pistettä. Kaudet 1953 ja 1954 olivat Macklinille erityisen hankalia, sillä hän keskeytti jokaisen kilpailun, joihin noina kausina osallistui. Hän ajoi myös sarjan ulkopuolisissa kilpailuissa.


title: Lance Macklin

text: Vuonna 1955 Macklin osallistui Le Mansin 24 tunnin ajoon Sveitsissä ja oli osallisena pahassa onnettomuudessa, jossa kuljettaja Pierre Levegh sekä yli 80 katsojaa saivat surmansa. Macklin selvisi fyysisesti loukkaantumattomana, mutta onnettomuus jätti häneen syvät henkiset arvet. Entiset ystävykset Macklin ja Mike Hawthorn syyttivät toisiaan Levegh'n kuolemasta sekä onnettomuudesta ja riita oli melkein menossa oikeuskäsittelyyn, kunnes Hawthorn menehtyi vuonna 1959 onnettomuudessa. Macklin lopetti ajouransa ajettuaan vielä muutaman kisan.


title: Guillaume de l’Hôpital

text: L'Hôpitalin markiisi Guillaume François Antoine (1661 Pariisi, Ranska – 2. helmikuuta 1704 Pariisi) oli ranskalainen sotilas ja matemaatikko. Hänet tunnetaan etenkin L’Hôpitalin säännöstä.


title: Guillaume de l’Hôpital

text: Hän kirjoitti maailman ensimmäisen differentiaalilaskennan oppikirjan, joka julkaistiin vuonna 1696. L’Hôpital ihaili Johan Bernoullia, joka ymmärsi Leibnizin kehittämiä laskentamenetelmiä, ja palkkasi Bernoullin opettamaan itseään. Opetus jatkui myöhemmin kirjeenvaihdon muodossa. Kirjeenvaihto löytyi vuonna 1922 ja osoittaa, että kirjan pääasiallinen sisältö, myös L’Hôpitalin sääntö on itse asiassa Bernoullin kehittämä. L'Hôpital kuitenkin korjasi useita Bernoullin tekemiä virheitä, kuten väitteen että 1/x:n integraali on äärellinen. Bernoulli esitti vaatimuksia tekijänoikeudestaan vasta L'Hôpitalin kuoleman jälkeen, koska pelkäsi tämän vaativan maksamiaan palkkioita takaisin. Hänen vaateitaan ei juuri uskottu ennen kirjeenvaihdon löytymistä.


title: Joe Kelly

text: Joseph 'Joe' Michael Kelly (13. maaliskuuta 1913 Dublin, Irlanti – 28. marraskuuta 1993 Neston, Iso-Britannia) oli irlantilainen Formula 1 -kuljettaja. Hän osallistui kahteen osakilpailuun kausilla 1950–1951, mutta keskeytti molemmissa eikä onnistunut keräämään yhtään MM-pistettä. Hänen paras lähtöruutunsa oli 18. Kelly ajoi myös sarjan ulkopuolisissa kilpailuissa, joista parhaimpana tuloksena kolmas sija vuoden 1952 Ulster Trophystä.


title: Kenta Bell

text: Kenta Bell (s. 16. maaliskuuta 1977) on yhdysvaltalainen kolmiloikkaaja, joka kilpaili urallaan myös pituushypyssä.


title: Kenta Bell

text: Kenta Bellin suurimmat saavutukset ovat kolmiloikassa Universiadien voitto 2001 sekä Yhdysvaltain mestaruus 2003 ja 2010. Kahdesti hän selviytyi loppukilpailuun MM-kisoissa ja kerran olympialaisissa.


title: Kenta Bell

text: Heinäkuussa 2007 Bell sai kolmen kuukauden kilpailukiellon dopingrikkomuksesta. Hän oli antanut 24. kesäkuuta Yhdysvaltain mestaruuskisoissa astmalääkettä sisältäneen näytteen eikä hänellä ollut tarvittavaa poikkeuslupaa lääkkeen käyttöön.


title: Kenta Bell

text: Bell lopetti urheilu-uransa vuonna 2012. Urheilu-uransa jälkeen hän toimi valmentajana. Vuonna 2017 hän sai ikuisen toimintakiellon urheilussa välitettyään dopingaineita valmennettavilleen.


title: Latin Cup

text: Latin Cup (, , , ) oli Espanjan, Italian, Portugalin ja Ranskan seurajoukkueiden välinen jalkapallokilpailu, jota pelattiin 1900-luvun puolivälissä. Kilpailuun otti osaa kunkin maan mestari.


title: Franky Vercauteren

text: Frank Vercauteren (s. 28. lokakuuta 1956) on belgialainen jalkapallovalmentaja ja entinen laitahyökkääjä.


title: Franky Vercauteren

text:
Vercauteren aloitti peliuransa RSC Anderlechtissa debytoiden vuonna 1975 ottelussa KRC Mecheleniä vastaan.
RSC Anderlechtissa Vercauteren voitti viisi arvostettua eurooppalaista jalkapallokilpailua ja sekä juhli Belgian kentillä niin maan mestaruuksia kuin cup-voittojakin.
Vuonna 1987 Vercauteren jätti Anderlechtin ja siirtyi ranskalaisen Nantes'n riveihin. Ranskassa hän viihtyi kolmisen vuotta palaten 1990 takaisin Belgiaan ja RWD Molenbeekin riveihin.
Veracauteren päätti peliuransa Molenbeekissa 1993.


title: Franky Vercauteren

text:
Belgian jalkapallomaajoukkueessa Vercauteren pelasi 63 ottelua. Vercauteren oli mukana MM-kisoissa 1986, kun Belgia sijoittui neljänneksi. Hän pelasi myös 1982 MM-kisoissa ja EM-kisoissa 1984. Vuoden 1980 EM-kisoissa, joissa Belgia saavutti hopeaa, Vercauteren ei pelannut.Vercauteren aloitti valmennusuransa 1993 pienessä vallonialaisseura CS Brainessa vastaten joukkueen juniorivalmennuksesta.
1994 KV Mechelen palkkasi Vercauterenin juniorivalmentajakseen ja 1997 ykkösjoukkueen päävalmentajaksi. Ensimmäisen päävalmentajakautensa 1997/98 jälkeen Vercauteren teki sopimuksen RSC Anderlechtin kanssa ja ryhtyi seuran apulaisvalmentajaksi. Vuonna 1998 Vercauteren toimi hetken aikaa Anderlechtin päävalmentajana, Arie Haanin potkujen myötä. Kun Anderlecht nimesi Aimé Anthuenisin päävalmentajaksi, Vercauteren palasi apulaisvalmentajan toimeensa.


title: Franky Vercauteren

text: Pitkä rupeama Anderlechtin organisaatiossa palkittiin helmikuussa 2005, kun Vercauteren nimettiin seuran päävalmentajaksi Hugo Broosin seuraajaksi. Vercautern valmensi Anderlechtin kahteen perättäiseen mestaruuteen. Kesken kauden 2007–2008 hän sai kuitenkin potkut. Hallitsevana mestarina kauteen lähtenyt Anderlecht on 13 kierroksen jälkeen neljäntenä seitsemän pistettä kärjestä. Tappio 11. marraskuuta 2007 Beerschotille johti lopulta Vercauterenin erottamiseen. Kakkosvalmentajana toiminut Ariël Jacobs korvaa Vercauterenin.


title: Franky Vercauteren

text: Maaliskuussa 2009 Vercauteren siirtyi Belgian jalkapallomaajoukkueen väliaikaiseksi päävalmentajaksi René Vandereyckenin potkujen jälkeen. Hän luotsaa Belgiaa vuodenvaihteeseen 2010 saakka, jolloin Dick Advocaat aloittaa uutena maajoukkuevalmentajana.


title: Franky Vercauteren

text: Belgian jalkapalloliiton kärsivällisyys ei kuitenkaan riittänyt vuodenvaihteeseen saakka, vaan Vercauteren sai potkut syyskuussa 2009. Potkuja edelsi nöyryyttävä 2–1 vierastappio Armenialle.


title: Franky Vercauteren

text: Joulukuussa 2009 Vercauteren siirtyi KRC Genkin päävalmentajaksi. Debyyttikausi oli vaikea, ja Genk oli liigassa vasta 11:s. Ensimmäisellä täydellä kaudellaan Genkissä Vercauteren kuitenkin onnistui yli odotusten. Hän luotsasi seuran Belgian liigan runkosarjan ykköseksi ja lopulta mestaruuspudotuspelien jälkeen myös mestariksi. Mestaruus oli Genkin historian kolmas ja ensimmäinen yhdeksään vuoteen. Vercauterenille mestaruus oli valmennusuran kolmas.


title: Franky Vercauteren

text: Elokuussa 2011 Vercauteren ilmoitti siirtyvänsä Al Jazira Clubin päävalmentajaksi. Hän valmentaa Genkiä kuitenkin Mestarien liigan viimeisen karsintakierroksen otteluissa Maccabi Haifaa vastaan. Vercauteren luotsasi viimeiseksi työkseen Genkin Mestarien liigan lohkovaiheeseen, kun Maccabi Haifa FC kaatui lopulta toisen osaottelun rangaistuspotkukilpailussa.


title: Franky Vercauteren

text: Vercauterenin pesti Al-Jazirassa ei sujunut hyvin ja pelaajien kanssa erimielisyyksiin joutunut valmnentaja sai potkut maaliskuussa 2012. Lokakuun lopulla 2012 Vercauterenista tuli Portugalin liigan surkeasti aloittaneen Sporting Lissabonin päävalmentaja. Hän ei onnistunut nostamaan Sportingia vaikeasta kriisistä, vaan se putosi Eurooppa-liigasta jo lohkovaiheessa ja jumittui Portugalin liigassa putoamiskamppailuun. Lopulta Vercauteren sai potkut tammikuun alussa 2013 Sportingin ollessa vain pisteen putoamisviivan yläpuolella.


title: Franky Vercauteren

text: Tammikuun alussa 2014 Vercauteren palasi valmennustehtäviin Belgian liigassa sijalla 13 majailleen KV Mechelenin päävalmentajana. Vercauteren onnistui säilyttämään Mechelenin Belgian liigassa ja sijoitus oli lopulta kolmastoista. Kauden jälkeen hän jätti joukkueen ja siirtyi Venäjän 1. divisioonaan pudoneen PFK Krylja Sovetov Samaran päävalmentajaksi. Belgialaisen johdolla Krylja voitti 1. divisioonan mestaruuden ja nousi kauden 2014/15 päätteeksi pääsarjaan. Kaudella 2015/16 Vercauteren luotsasi seuransa Venäjän liigassa yhdeksänneksi. Toinen pääsarjakausi alkoi heikommin ja Vercauteren jätti sarjan häntäpäähän juuttuneen joukkueen marraskuun alussa 2016.


title: Franky Vercauteren

text: Lokakuussa 2017 Vercauterenista tuli Cercle Bruggen päävalmentaja. Vercauteren luotsasi Cerclen Belgian 1. divisioonan alkusarjassa toiseksi ja loppusarjassa ykköseksi. Nousukarsinnoissa joukkue voitti KFCO Beerschot Wilrijkin ja nousi pääsarjaan kolmen vuoden tauon jälkeen. Vercauteren jätti seuran kauden jälkeen.


title: Eeva Ahtisaari

text: Eeva Irmeli Ahtisaari (o.s. "Hyvärinen", s. 18. kesäkuuta 1936 Varkaus) on presidentti Martti Ahtisaaren puoliso (vuodesta 1968) ja filosofian maisteri. Ahtisaarilla on poika Marko Ahtisaari (s. 1969).


title: Eeva Ahtisaari

text: Eeva Ahtisaari valmistui ylioppilaaksi vuonna 1956. Hän alkoi opiskella historiaa Helsingin yliopistossa samana vuonna ja valmistui humanististen tieteiden kandidaatiksi vuonna 1962. Hän palasi opintojen pariin vielä myöhemmin ja valmistui filosofian maisteriksi (tuolloin nimellä kandidaatti) vuonna 1989. Vuonna 2004 Joensuun yliopisto vihki Ahtisaaren kasvatustieteiden kunniatohtoriksi.


title: Eeva Ahtisaari

text: Ahtisaari työskenteli 1960-luvulla historianopettajana oppikouluissa eri puolella Suomea. Vuosina 1960–1961 hän opetti Kuopion tyttölyseossa, 1964–1966 Rovaniemen yhteislyseossa ja 1967–1968 Tapiolan yhteiskoulussa. Hän toimi myös Kuopion kesäyliopiston kansliapäällikkönä 1961–1962, Helsingin yliopiston harjoittelijana 1962–1964, Lapin kesäyliopiston sihteerinä 1964–1966 ja Espoon kaupungin kotiseutusihteerinä 1968–1975. Vuodet 1971–1974 Ahtisaari oli Suomen Kotiseutuliiton valtuuskunnan jäsen.


title: Eeva Ahtisaari

text: Martti Ahtisaaren toimiessa Namibian suurlähettiläänä ja YK-tehtävissä, myös Eeva Ahtisaari vietti pitkiä ajanjaksoja Namibiassa. Hänelle myönnettiin miehensä kanssa Namibian kunniakansalaisuus vuonna 1992.


title: Eeva Ahtisaari

text: Vuosina 1990–1993 Eeva Ahtisaari toimi historioitsijana eduskunnan rahoittamassa entisiä kansanedustajia koskeneessa tutkimuksessa.


title: Piero Taruffi

text: Pierino ”Piero” Taruffi (12. lokakuuta 1906 Albano Laziale, Italia – 12. tammikuuta 1988 Rooma, Italia) oli italialainen kilpa-autoilija. Meksikon vuoden 1951 Carrera Panamerica -katukisan voiton jälkeen hän sai lempinimen "Silver Fox" eli hopeakettu varhaisessa elämänvaiheessa harmaantuneista hiuksistaan.


title: Piero Taruffi

text: Taruffi ajoi uransa alkuaikoina (20-30-vuotiaana) Mille Migliassa sekä 1940-luvun lopun Grand Prix-kilpailuissa. Hän osallistui Formula 1 -sarjaan 40 vuotiaana ja ajoi 19 MM-osakilpailussa voittaen yhden niistä. Samassa kilpailussa hän ajoi myös kilpailun nopeimman kierroksen. Kaudella 1953 Taruffi ajoi urheiluautosarjoissa Lancian autolla ja voitti vuonna 1954 Targa Florion kilpailun. Hän palasi Formula 1:iin jo kaudella 1954 ajaen yhden kilpailun. Viimeiset vuodet hän ajoi Mercedeksen, Maseratin ja Vanwallin autoilla sekä kilpaili sarjan ulkopuolisissa kilpailuissa. MM-pisteitä hän keräsi kaiken kaikkiaan 41. Voitettuaan vuoden 1957 Mille Miglian Taruffi eläköityi kilpa-ajoista ja perusti ajokoulun.


title: Piero Taruffi

text: * Jaettu auto.


title: Purola (Pyhtää)

text: Purola () on kylä Pyhtään kunnassa. Kylä sijaitsee Suomenlahden Purolanlahden rannalla. Kylän osia ovat Ylikylä () ja Alakylä (). Purolan kautta kulkee tieyhteys Munapirtin saareen.


title: Purola (Pyhtää)

text: Purolassa sijaitsee Pyhtään ainoa ruotsinkielinen alakoulu Pyttis svenska skola. Kylässä oli myös suomenkielinen Purolan alakoulu, jossa opetustoiminta loppui vuonna 2005 ja lopullisesti koulu lakkautettiin 2006.


title: Purola (Pyhtää)

text: Purolassa toimii myös aktiivinen kyläyhdistys, ja siellä sijaitsee Pyhtään kunnan ylläpitämä uimaranta.


title: Benedict Anderson

text: Benedict Richard O’Gorman Anderson (26. elokuuta 1936 Kunming, Kiina – 13. joulukuuta 2015 Batu, Itä-Jaava, Indonesia) oli irlantilais-brittiläinen Yhdysvalloissa asunut politiikantutkija, joka tunnetaan parhaiten nationalismin analyysistaan. Hänen tunnetuin teoksensa on vuonna 1983 ilmestynyt "Kuvitellut yhteisöt" ("Imagined Communities"), jossa hän esitti tunnetuksi tulleen luonnehdinnan, jonka mukaan kansakunnat ovat ”kuviteltuja yhteisöjä”. Pääosa Andersonin tuotannosta ja työstä käsitteli kuitenkin hänen omaa erikoisalaansa, Kaakkois-Aasian maiden kulttuuria ja politiikkaa.


title: Benedict Anderson

text: Andersonin äiti oli britti ja isä irlantilainen virkamies, joka työskenteli 1930-luvulla Kiinassa Britannian hallitseman Kiinan tullilaitoksen palveluksessa. Anderson syntyi Kiinan Kunmingissa, mutta hänellä oli Irlannin kansalaisuus. Monet hänen isänsä suvusta olivat osallistuneet Irlannin itsenäisyystaisteluun. Andersonin perhe muutti Kiinasta ensin Irlantiin ja 1941 Yhdysvaltain Kaliforniaan, jossa hän kävi koulunsa. Yliopisto-opintonsa Anderson aloitti Englannissa ja suoritti alemman korkeakoulututkinnon vuonna 1957 Cambridgen yliopistossa. Tohtoriksi hän väitteli 1967 Yhdysvalloissa sijaitsevasta Cornellin yliopistosta. Hän oli tehnyt väitöskirjatutkimustaan 1960-luvun alkupuolella Indonesiassa. Vuoden 1965 vallankaappausyrityksen jälkeen Anderson julkaisi tutkimuksen kaappauksen syistä. Sen seurauksena valtaan nousseen kenraali Suharton hallinto karkotti hänet maasta. Andersonilla oli porttikielto Indonesiaan aina vuonna 1998 tapahtuneeseen Suharton syrjäyttämiseen asti.


title: Benedict Anderson

text: Indonesiasta lähdettyään Anderson jatkoi työtään parin vuoden ajan Thaimaassa, minkä jälkeen hän palasi Yhdysvaltoihin. Hän työskenteli vuonna 2002 tapahtuneeseen eläkkeelle jäämiseensä saakka eri viroissa Cornellin yliopistossa, muun muassa Indonesian tutkimusohjelman johtajana. Vuodesta 1988 hän oli kansainvälisen politiikan, hallinnon ja Aasian tutkimuksen ylimääräinen emeritusprofessori. Anderson oli vuosina 1966–1984 "Indonesia"-nimisen julkaisun päätoimittaja. Hänet nimitettiin 1994 American Academy of Arts and Sciences -akatemian jäseneksi.


title: Benedict Anderson

text: Benedict Anderson oli pitkään tunnettu hahmo Britannian riippumattoman vasemmiston piirissä ja kirjoitti "New Left Review" -lehteen. Hänen veljensä on tunnettu marxilaisälykkö Perry Anderson, joka on toiminut saman lehden päätoimittajana.


title: Benedict Anderson

text: Anderson kuoli 79-vuotiaana 13. joulukuuta 2015 hotellissa Indonesian Itä-Jaavan Batun kaupungissa.


title: Benedict Anderson

text: Anderson julkaisi vuonna 1983 nationalismin ja kansankuntien rakentamisen historiaa käsittelevän teoksen "Kuvitellut yhteisöt. Nationalismin alkuperän ja leviämisen tarkastelua" (Imagined Communities. Reflections on the Origin and Spread of Nationalism). Siinä hän sanoi kansakuntien olevan väistämättä ”kuviteltuja yhteisöjä”, koska ne muodostuvat sellaisten ihmisten kokemasta yhtenäisyydentunteesta, jotka eivät ole koskaan tavanneet toisiaan. Andersonin määritelmän mukaan kansakunnat ovat paitsi kuviteltuja, myös alueeltaan rajallisia ja lisäksi suvereeneja, mikä tarkoittaa että ne pyrkivät korvaamaan aiemmat valtioiden pohjana toimineet ”dynastiset” järjestelmät.


title: Benedict Anderson

text: Toinen "Kuviteltuihin yhteisöihin" sisältynyt merkittävä uusi ajatus oli Andersonin väite, että nationalismi ei syntynyt Euroopassa, vaan Amerikassa 1700-luvun lopussa ja 1800-luvun alussa Yhdysvaltojen vallankumouksen sekä Latinalaisen Amerikan valtioiden itsenäisyyskamppailun yhteydessä. Hän kutsuu Pohjois- ja Etelä-Amerikan vallankumousten johtajia nationalismin ”kreolipioneereiksi”. Andersonin mukaan ratkaisevaa nationalismin syntymisen kannalta on kirjapainokapitalismin kehittyminen ja sanomalehtien yleistyminen, koska juuri lehtiä lukeva yleisö kykenee muodostamaan kuvitellun yhteisön.


title: Benedict Anderson

text: Andersonin mukaan häntä innoitti "Kuviteltujen yhteisöjen" kirjoittamiseen se havainto, että sekä liberalismi että marxismi olivat epäonnistuneet selitysvoimaisen nationalismia koskevan teorian kehittämisessä. Teos ilmestyi samoihin aikoihin useiden muiden englanninkielisten nationalismintutkimuksen uutta aaltoa edustaneiden merkkiteosten kanssa. "Kuvitelluista yhteisöistä" on sittemmin tullut yksi lainatuimmista teoksista yhteiskuntatieteellisessä ja antropologisessa tutkimuskirjallisuudessa. Käsite ”kuviteltu yhteisö” on levinnyt kirjallisuudessa laajaan käyttöön ja johtanut myös moniin Andersonin alkuperäisistä käsityksistä poikkeaviin tulkintoihin. Anderson ei esimerkiksi tarkoita, että ”kuviteltu yhteisö” olisi jotenkin vähemmän luonnollinen tai huonompi kuin ”aito yhteisö”. Andersonia pidetään usein myös nationalismin vastustajana, vaikka hän itse on sanonut suhtautuvansa siihen neutraalisti ja näkevänsä myös sen myönteiset puolet, siinä missä monet muut tunnetut nationalismin analysoijat ovat korostaneet vain kielteisiä puolia. Monista tutkijoista poiketen Anderson myös erottaa selkeästi nationalismin ja rasismin toisistaan.


title: Benedict Anderson

text: Vaikka Andersonin ajatus ”kuvitelluista yhteisöistä” on saanut laajaa kannatusta, monet historiantutkijat osoittivat useita virheitä "Kuviteltujen yhteisöjen" sisältämistä esimerkkitapausten kuvauksista. Anderson teki teoksen vuonna 1991 ilmestyneeseen toiseen laitokseen useita korjauksia.


title: Hugo Broos

text: Hugo Broos (s. 10. huhtikuuta 1952) on belgialainen jalkapallovalmentaja ja entinen pelaaja. Hän on toiminut viimeksi Kamerunin jalkapallomaajoukkueen päävalmentajana vuosina 2016–2017.


title: Hugo Broos

text:
Broos pelasi urallaan pitkään RSC Anderlechtissa, jonka paidassa voitti kolmen Belgian mestaruuden lisäksi UEFA Cupin ja kahdesti Cup-voittajien Cupin. Vuonna 1983 hän siirtyi Anderlechtin veriviholliseen Club Bruggeen, jossa päätti peliuransa Belgian mestarina 1988.
Broos oli pelipaikaltaan keskuspuolustaja ja hän esiintyi Belgian jalkapallomaajoukkueessa 24 kertaa vuosina 1974–1986. Hän oli mukana MM-kisoissa 1986, kun Belgia sijoittui neljänneksi.Valmennusuransa Broos aloitti RWD Molembeekissa 1988 ja nosti seuran kauden 1989/90 päätteeksi Belgian liigaan. Seuraavana vuonna hän seurasi Georges Leekensiä Club Bruggen päävalmentajana. Broos valmensi seuraa aina vuoteen 1997 saakka. Broos voitti Bruggen kanssa Belgian mestaruuden kahdesti, 1991/92 ja 1995/96.
1997 Broos siirtyi RE Mouscroniin ja sieltä vuonna 2002 RSC Anderlechtiin. Kaudella 2003/04 Broos valmensi brysseliläisseuran mestaruuteen, mutta sai helmikuussa 2005 potkut kehnojen tulosten seurauksena.


title: Hugo Broos

text: Kesäkuussa 2005 Broosista tuli KRC Genkin päävalmentaja René Vandereyckenin siirryttyä Belgian jalkapallomaajoukkueen päävalmentajaksi. Kaudella 2006/07 mestaruushopeaa liigassa voittaneen Genkin osalta kehnosti sujunut kausi 2007/08 oli lopulta Broosille kohtalokas ja hän sai helmikuussa potkut tehtävistään.


title: Hugo Broos

text: Joulukuussa 2008 Broos palasi valmennustehtäviin ja siirtyi ensi kertaa kotimaansa ulkopuolelle allekirjoitettuaan sopimuksen kreikkalaisen Panserraikosin kanssa. Broosin johdolla sarjanousija eteni Kreikan cupissa välieriin, joissa AEK Ateena oli parempi yhteismaalein 3–1. Kreikan Superliigassa menestys jäi kuitenkin vaisuksi ja seura putoaa kauden jälkeen takaisin 1.divisioonaan.


title: Hugo Broos

text: Kesällä 2009 Broos siirtyi Turkin Superliigassa pelaavan Trabzonsporin päävalmentajaksi. Hän sai potkut tehtävistään marraskuussa 2009.


title: Hugo Broos

text: Lokakuun lopulla 2010 Broosista tuli SV Zulte Waregemin päävalmentaja. Broos jätti tehtävänsä kauden 2010/11 jälkeen. Elokuussa 2011 hän siirtyi Franky Vercauterenin apulaisvalmentajaksi Al Jazira Clubiin. Kaksikko sai potkut seurasta maaliskuussa 2012.


title: Hugo Broos

text: Heinäkuussa 2014 Broos palasi valmennustehtäviin algerialaisseura JS Kabylien päävalmentajana. Broos sai potkut seurasta jo syyskuussa 2014. Marraskuussa 2014 ura jatkui NA Hussein Deyn päävalmentajana. Potkut seurasivat tästäkin seurasta jo helmikuussa 2015.


title: Hugo Broos

text: Helmikuussa 2016 Broosista tuli Kamerunin jalkapallomaajoukkueen uuso päävalmentaja. Broosin johdolla Kamerun varmisti paikkansa Afrikan mestaruuskisoissa 2017 karsintalohkonsa voittajana. Lopputurnaukseen Broos valitsi kokemattoman ryhmän ja sai ennen turnausta kritiikkiä pelaajavalinnoistaan. Turnauksen alkukin oli kangerteleva, kun alkulohkossaan Kamerun voitti vain Guinea-Bissaun ja jäi tasapeliin Gabonin ja Burkina Fason kanssa. Pudotuspeleissä Kamerun raivasi tiensä aina loppuotteluun pudottamalla Senegalin rangaistuspotkuilla ja Ghanan maalein 2–0. Finaalissa Kamerun kaatoi Egyptin 2–1 ja voitti Afrikan mestaruuden 15 vuoden tauon jälkeen. Kamerunin karsiuduttua MM-lopputurnauksesta 2018 maan jalkapalloliitto erotti Broosin joulukuussa 2017.


title: Barbara Ehrenreich

text: Barbara Ehrenreich (s. 26. elokuuta 1941) on yhdysvaltalainen toimittaja ja tietokirjailija.


title: Barbara Ehrenreich

text: Kirjassaan "Nälkäpalkalla" (2001) Ehrenreich kuvaa kuinka hän eli vähimmäispalkalla Yhdysvalloissa ja teoksessa "Petetty keskiluokka" (2005) hän kuvaa keskiluokkaisten valkokaulustyöläisten aseman rajua muuttumista yrityssaneerausten ja työn määräaikaistumisen myötä.


title: Grazin lentoasema

text: Grazin lentoasema sijaitsee Itävallassa noin kymmenen kilometriä Grazin keskustasta etelään. Sitä käytti vuonna 2005 noin 900 000 matkustajaa. Lentoasemalle pääsee Grazin keskustasta sekä junalla (asema: Flughafen Graz-Feldkirchen) että bussilla. Tärkeimmät Graziin liikennöivät lentoyhtiöt ovat Austrian Airlines, Lufthansa ja Ryanair.


title: Miinalaiva Ruotsinsalmi

text: Miinalaiva Ruotsinsalmi oli Suomen merivoimissa 1941–1974 palvellut miinalaiva, jonka sisaralus oli "Riilahti".


title: Miinalaiva Ruotsinsalmi

text: Uusille miinalaivoille, "Ruotsinsalmelle" ja "Riilahdelle", oli osoitettu rahoitus jo 1937, mutta ne myöhästyivät aiotusta aikataulustaan. Rahat käytettiin Mäkiluodon linnakkeen kasarmeihin. "Ruotsinsalmi" laskettiin lopulta vesille lokakuussa 1940. Palvelukseen alus otettiin 1941.


title: Miinalaiva Ruotsinsalmi

text: Alun perin luokan alusten tehtäväksi oli määritelty panssarilaivojen saattoraivaajina toimiminen, joten niiden syväys oli vain 1,5 metriä. "Ruotsinsalmen" aseistuksena oli yksi 75 mm, yksi 40 mm ja kaksi 20 mm tykkiä sekä kolme miinakiskoparia, joita varten oli noin sata miinaa. Sukellusveneiden torjuntaa varten sillä oli vesikuuntelulaitteita ja syvyyspommiheittimiä ja -pudottimia. Aluksella oli riittävästi tehoja raivauskaluston hinaamiseen. Itsensä ja muiden alusten suojaamista varten aluksella oli tehokkaat savugeneraattorit.


title: Miinalaiva Ruotsinsalmi

text: "Ruotsinsalmi" aloitti sisaraluksensa "Riilahden" kanssa Suomenlahden miinoittamisen 26. kesäkuuta 1941, heti jatkosodan sytyttyä. Alus laski sodan aikana 3 967 miinaa ja 541 raivausestettä.


title: Miinalaiva Ruotsinsalmi

text: "Ruotsinsalmi" palveli sodan jälkeen erilaisissa tehtävissä. Viimeiseksi se oli vuosina 1973 - 1975 sukeltajien emälaivana. Se soveltuikin tarkoitukseen paremmin kuin aiemmin tehtävään käytetyt sekalaiset alukset.


title: Miinalaiva Ruotsinsalmi

text: Alus oli kuitenkin auttamattoman yli-ikäinen. Siinä oli 1970-luvulla jo kolmannet pääkoneet, alun perin "Riilahteen" tarkoitetut varakoneet.


title: Miinalaiva Ruotsinsalmi

text: Alus poistettiin palveluksesta 1975. Tämän jälkeen se oli pitkään varastoituna Upinniemessä, suunnitelmana museointi. Varoja tähän ei kuitenkaan lopulta löytynyt, ja "Ruotsinsalmi" romutettiin 1990-luvun alussa.


title: Fat Possum Records

text: Fat Possum Records on Oxfordissa, Mississippissä toimiva yhdysvaltalainen levy-yhtiö. Alkuaikoinaan Fat Possum keskittyi julkaisemaan ainoastaan tuntemattomia mississippiläisiä blues-artisteja. Sittemmin levy-yhtiö on alkanut julkaista myös nuoremman polven rock-yhtyeitä.


title: Fat Possum Records

text: Fat Possum tunnetaan parhaiten alkuaikojensa blues-artisteista kuten, R. L. Burnside, T-Model Ford, ja Junior Kimbrough. Viime aikoina Fat Possumin uudemmat artistit, kuten The Black Keys, ovat saaneet enenevässä määrin huomiota. Solomon Burken paluualbumi, "Don't Give Up On Me", voitti vuonna 2003 Grammy-palkinnon vuoden parhaana Blues-albumina.


title: ISO 13407

text: ISO 13407 -standardi (, ) määrittää vuorovaikutteisten järjestelmien käyttäjäkeskeisen suunnitteluprosessin. Käyttäjäkeskeinen suunnittelu ISO 13407 –standardin (ISO, International Organization for Standardization) mukaan keskittyy käytettävyyden huomioimiseen vuorovaikutteisten järjestelmien kehityksen eri vaiheissa aina käyttäjien tarpeiden kartoituksesta tuotteen toteutukseen asti (ks. Kaavio 1.). Käyttäjäkeskeinen suunnittelu huomioi inhimilliset tekijät ja ergonomian, joka parantaa tehokkuutta, työolosuhteita ja ehkäisee haitallisten tekijöiden vaikutuksia. ISO 13407 –standardi antaa suunnittelijoille mallin, minkä mukaan toimia laite- ja ohjelmistokehitysprojekteissa ja tuottaa käytettävyydeltään onnistuneita lopputuotteita.


title: ISO 13407

text: ISO 13407 -standardin mukaan käytettävyys mittaa, miten hyvin käyttäjät voivat käyttää tuotetta tietyssä käyttötilanteessa saavuttaakseen määritetyt tavoitteet tuloksellisesti, tehokkaasti ja tyytyväisinä. Tämä vaatii, että suunnitteluvaiheessa alusta lähtien tutkitaan tarkkaan käyttäjien taitoja, tarpeita ja rajoituksia. Standardin mukaan käyttäjäkeskeisessä iteroivassa suunnittelussa, eli että eri suunnitteluvaiheita toistetaan tarpeen mukaan sykleissä, luodaan vuorovaikutteisia järjestelmiä soveltaen useiden alojen asiantuntemusta. Käyttäjäkeskeinen suunnitteluprosessi koostuu viidestä eri vaiheesta (määritelty tarkemmin Kaaviossa 1.), jotka ottavat käyttäjän ja käytettävyyden vaatimukset huomioon. Käyttäjäkeskeisen suunnittelun eri vaiheiden läpikäynti takaa sen, että tuote lopulta täyttää sille etukäteen asetetut kriteerit. Suunnittelussa on tärkeää, että kukin vaihe raportoidaan tarkkaan, jotta seuraavilla iterointikierroksilla tuotetta voidaan parantaa palautteen mukaan.


title: ISO 13407

text: Käyttäjäkeskeiseen suunnitteluun liittyviä standardeja on olemassa useita ja ne voidaan jakaa työmenetelmiä määrittäviin standardeihin ja suunniteltavan tuotteen ominaisuuksia määrittäviin standardeihin. Ne auttavat käytettävyyden ammattilaisia kehitysprosessien eri vaiheissa. ISO 13407-standardi kuvaa käytettävyyden suunnitteluprosessia yleisellä tasolla ja on suunnattu suunnittelutehtäviä johtaville henkilöille kuten projektipäälliköille. Standardi ei siis kuvaa yksityiskohtaisesti suunnitteluprosessissa käytettäviä metodeita ja tekniikoita. ISO 13407 -standardi toimii lisänä perinteisille ohjelmistokehitysmalleille.


title: ISO 13407

text: ISO 9241 –standardisarjan ISO 9241-11 (Näyttöpäätteillä tehtävän toimistotyön ergonomiset vaatimukset. Osa 11: Käytettävyyden määrittely ja arviointi) keskittyy puolestaan enemmän käytettävyyden määrittelyyn ja ISO 13407 käytettävyyden suunnitteluun täydentäen toinen toistaan. ISO 13407 tarjoaa apua käyttäjien ja käyttöympäristön kuvaamiseen, mutta ei keskity niinkään käyttäjän tavoitteisiin, käytettävyyden mittaamiseen ja lopputuotteen toteuttamiseen. Tämä tarkoittaa, että käyttäjäkeskeisessä suunnittelussa tulisi siis huomioida useita standardeja yhden standardin sijasta.


title: ISO 13407

text: Standardit toimivat parhaimmillaan ammattikunnille yhteisten työtä määrittävien sääntöjen ja koulutuksen perustana. Standardeja käytettäessä täytyy kuitenkin muistaa, että ne antavat vain yleisiä suuntaviivoja ja tuotekehityksessä tulee huomioida jokaisen projektin erityyppiset tarpeet. Standardit ja työtavat tulee myös valita kunkin työprojektin mukaan ja määrittää tarkkaan, miten niitä kussakin tapauksessa täytyy soveltaa. Työprosessin kuluessa tulee myös tarkistaa, että työ etenee valittujen standardien mukaisesti.


title: ISO 13407

text: Standardien käyttöä voi tukea myös erilaiset käytettävyyteen liittyvät eettiset koodistot, tyylioppaat ja organisaatioiden yleiset suositukset. Käytettävyyden alan edustajia kuuluu lisäksi useisiin yhdistyksiin, joita ovat esimerkiksi ACM (Association for Computing Machinery), UPA (Usability Professionals’ Association), ACM SIGCHI (ACM's Special Interest Group on Computer-Human Interaction) ja IEEECS (The IEEE Computer Society). Nämä ammattijärjestöt osaltaan valvovat käytettävyyden periaatteiden toteutumista käytännön tasolla tuottamiensa erilaisten määrittelyjen ja koodistojen avulla.


title: ISO 13407

text: Internetissä on lisäksi useita käytettävyyteen liittyviä käytettävyyden ammattilaisten luomia www-sivustoja, jotka voivat toimia apuna ja ohjeistuksena käyttäjäkeskeisessä suunnittelussa. Jokainen käytettävyyden ammattilainen todellisuudessa kuitenkin itse valvoo sitä, miten käytettävyys kunkin henkilön työssä toteutuu ja missä määrin lopputuotteet vastaavat näitä ohjeistuksia. Lisäksi jokaisen suunnittelijan omalla vastuulla on, miten he seuraavat standardien ja koodistojen kehitystä, sillä se vaatii useiden eri aineistojen tutkimista ja työtapojen kehittelyä.


title: Luettelo televisiosarjan Frendit hahmoista

text: Yhdysvaltalaisen tilannekomediasarjan "Frendit" kymmenellä tuotantokaudella esiintyy kuusi päähenkilöä ja lukuisia muita sivuhenkilöitä.


text:
Jokaisella päähenkilön esittäjällä oli kokemusta tilannekomediasarjoista ennen "Frendejä".
Charles Bing on Chandler Bingin isä. Hän on transvestiitti ja oli ennen Nora Tyler Bingin kanssa, jonka kanssa hän ei enää ole väleissä. Chandler on kertonut useita muita kauhistuttaneita faktoja isästään, kuten sen, että hän ansaitsi viikkorahansa nyppimällä kulmakarvoja isältään ja tämän ystäviltä. Hän on esiintynyt Las Vegasissa Viva Las Gaygas show’ssa, missä myös Chandler avusti häntä nuorena. Hänen taiteilijanimensä on Helena Handbasket.


text: Ursula Pamela Buffay on fiktiivinen henkilö televisiosarjoista Hulluna sinuun ja Frendit. Ursula on Phoeben ilkeä kaksoissisar, joka ei ole kummoisissa puheväleissä siskonsa kanssa. Hän on toiminut/toimii(?) myös pornotähtenä.


text: Carol Willick on Ross Gellerin entinen vaimo ja Susan Bunchin lesbokumppani. Hänellä ja Susanilla oli suhde jo tämän ollessa naimisissa Rossin kanssa. Susanin ja Rossin välit ovat olleet huonot siitä lähtien, kun Ross syytti Susania Carolin "varastamisesta".


text: Carol on opettaja ja huomasi olevansa lesbo Susanin tullessa kuviohin. Carol ja Susan tapasivat kuntosalilla. Sekä Carolin vanhemmat että Ross järkyttyivät kun kuulivat että Carol on lesbo. Myöhemmin saatiin tietää että Carol on raskaana ja että lapsi on Rossin.


text: Jack Geller on Monican ja Rossin isä. Hän on humoristinen.


text: Gunther on Central Perk -kahvilan työntekijä. Gunther on rakastunut Rachel Greeniin, mutta hän ei uskalla kertoa tunteistaan, ennen kuin vasta aivan viimeisessä jaksossa.


text: Mike Hannigan on Phoeben mies. Phoebe tapasi hänet sopiessaan järjestävänsä tuplatreffit Joeyn kanssa. Joey etsisi miehen Phoebelle ja Phoebe vastaavasti naisen Joeylle. Joey kuitenkin unohti treffit kokonaan, ja meni ajattelemattomuuttaan sanomaan Phoebelle miehen olevan nimeltään Mike. Niinpä Joey meni Central Perk -kahvilaan etsimään jotakuta miestä, jonka nimi on Mike. Hän löysi Mike Hanniganin ja järjesti tämän treffeille Phoeben kanssa.


text: Tag Jones oli Rachelin assistentti 7.tuotantokaudella. Oikeasti Rachelilla oli tarkoituksena palkata eräs nainen nimeltään Hilda, mutta päätyi Tagiin koska piti hänestä niin paljon. Loppujen lopuksi Rachel ja Tag päätyvät yhteen ja kiitos tästä kuuluu Joeylle ja tämän möläytykselle "Sanoinhan että hän tykkää takaisin" Monen selityksen jälkeen he alkavat seurustella. Rachel lopettaa suhteen jaksossa Kolmekymppiset koska halusi vakavemman suhteen (Tag oli tuolloin 24 ja Rachel 30). Se ei ollut tosin viimeinen kerta kun Tag nähtiin sillä, jaksossa Punainen paita Phoebe kutsuu Tagin koska epäilee tämän olevan Rachelin lapsen isä.


text: Mr. Heckles oli vanha mies, joka asui asunnossa Monican ja Rachelin alapuolella. Hän valitti usein näiden aiheuttamasta melusta, vaikkeivat nämä koskaan tehneet mitään, ja hakkasi asuntonsa kattoon luudalla.


text: Herra Hecklesin kuolema jaksossa Mr. Heckles kuoli hakatessaan luudallaan kattoon ja jätti kaiken omaisuutensa "yläkerran meluaville tytöille". Ystävykset menivät tutkimaan tämän tavaroita, mutta ne olivat pääasiassa roskaa. Chandler Bing kuitenkin samaistui Mr. Hecklesiin löytäessään useita yhtäläisyyksiä heidän välillään.


text: Janice Litman-Goralnik (o.s. Hosenstein) oli Chandlerin entinen tyttöystävä. Janicen muistaa ja tunnistaa parhaiten sanonnasta " Oh – my – God", jota Janice sanoi aina kun törmäsi muihin Frendeihin, etenkin Chandleriin. Janicen nauru on myös niitä asioita, joista hänet muistaa ja tunnistaa. Janice on myös ehkä merkittävin Frendien sivuhenkilöistä. Hänet nähtiin tai kuultiin sarjan jokaisella tuotantokaudella.


text: Joanna oli Rachelin johtaja Bloomingdale'sissa, joka tapaili Chandleria muutamaan kertaan. Bailaamaan-jaksossa Joanna lupasi Rachelille ylennyksen, mutta kuoli auton törmättyä häneen, eikä tämä ylennys koskaan toteutunut.


text: Estelle Leonard oli Joey Tribbianin agentti, joka hankki tälle rooleja. Vaikka hän saikin Joeylle Dr. Drake Ramorayn roolin Päivien viemää saippuaoopperaan, hän ei ollut kovinkaan hyvä työssään ja useimmat Joeyn roolit olivat pieniä. Kerran Estelle myös uskoi, että Joey oli antanut hänelle potkut ja yritti sabotoida hänen uraansa.


text: Estellen muita asiakkaita oli näyttelijä koirapyramidin kanssa ja Al Zebooker, mies joka syö paperia. Estelle kuoli kymmenennellä tuotantokaudella ja siihen aikaan hänen ainoat asiakkaat olivat Joey ja Al Zebooker.


text:
Marcel oli Ross Gellerin lemmikkinä ollut kapusiiniapina ensimmäisellä tuotantokaudella. Se oli laiton eksoottinen eläin, jonka eläinsuojelun työntekijä Luisa (Rachelin ja Monican entinen luokkakaveri) oli ottaa haltuunsa.
Ross lahjoitti Marcelin San Diegon eläintarhaan tämän muututtua seksuaalisesti aggressiiviseksi. Ross sai kuitenkin tietää myöhemmin, että Marcel varastettiin eläintarhasta ja siitä tuli myöhemmin maskotti olutyhtiön mainoksiin. Ystävykset näkivät Marcelin viimeisen kerran "Outbreak 2: The Virus Takes Manhattan" -elokuvan kuvauksissa, jossa tämä esiintyi.


text: Katie, yksi Marcelia esittävistä apinoista, itse asiassa esiintyi todellisuudessa Outbreak-elokuvassa.


text: Eddie Menuek oli Chandlerin kämppis toisella tuotantokaudella.


text: Eddie muutti Chandlerin luokse Joeyn muutettua omaan asuntoonsa. He tapasivat supermarketissa Eddien auttaessa Chandleria valitsemaan chorizoa. Chandlerille kuitenkin selvisi myöhemmin ettei heillä ole mitään yhteistä; Eddie vihasi Baywatchia, varasti mallinuken pään Macy'sta ja kuivatti hedelmiä hysteerisesti. Pian Chandler tapasi Eddien entisen tyttöystävän, Tillyn, jonka Eddie sanoi tuhonneen elämänsä. Tilly saapui tuomaan Eddien vanhaa, tyhjää akvaariota. Eddie kuitenkin näki Tillyn ja tyhjän tankin tämän juuri ollessa lähtemässä uskoen, että Chandler makasi Tillyn kanssa ja tappoi Buddyn, Eddien kultakalan. Eddie päätti korvata kalan kultakalakeksillä.


text: Pian Chandler päätti, että Eddien täytyisi lähteä, sillä hän muun muassa katseli nukkuvaa Chandleria öisin. Useiden yritysten jälkeen Chandler sai viimein Eddien muuttamaan. Hän raahasi tämän tavarat ulos asunnosta Joeyn kanssa, ja väitti Eddielle ettei ollut koskaan asunut hänen kanssaan, minkä Eddie uskoi.


text: Ruma alaston mies on hahmo, joka asuu Monican asunnon läheisessä asunnossa. Hänen oikea nimensä ei ole tiedossa, vaan päähenkilöt kutsuvat tätä "rumaksi alastomaksi mieheksi", koska hän oli ruma, lihava ja kulki asunnossaan alasti. Häntä ei kuitenkaan kutsuttu aina tällä nimellä vaan eräässä jaksossa Phoebe kutsui häntä "söpöksi alastomaksi mieheksi". Lisäksi Rachelin äiti kutsui häntä "epäviehättäväksi alastomaksi mieheksi, joka soittaa selloa".


text: Sarjassa häntä kuvattiin vain kahdesti. Kerran, kun tämän luultiin kuolleen, ja silloinkin näytettiin vain hänen vatsansa, ja myöhemmin uudestaan selän takaa.


text: Ruma alaston mies asui asunnossa suoraan vastapäätä Rachelin ja Monican asuntoa ja tästä syystä jokainen asunnossa olleista kykeni näkemään suoraan miehen asuntoon. Ensimmäisinä vuosina ystävykset katselivatkin usein miehen asuntoon selostaen mitä siellä tapahtuu. Kerran he uskoivat miehen olevan kuollut ja kokosivat pitkän tökkimisvälineen, jolla koettivat onko tämä hengissä.


text: Eräässä jaksossa ystävykset saivat tietää, että ruma alaston mies oli muuttamassa pois ja vuokraamassa asuntoaan (samalla he huomasivat ironisen seikan; useissa miehen laatikoista oli vaatteita). Useat henkilöt yrittivät saada asunnon itselleen, mukaan lukien Ross Geller, joka loppujen lopuksi voitti kilpailijansa menemällä miehen luokse syömään tämän seuraksi ostamiaan minimuffinseja (alastomana Rossina). Näin mies muutti pois eivätkä ystävykset enää kyenneet katselemaan häntä Monican ja Rachelin asunnosta.


text: Rumasta alastomasta miehestä ei kuulunut tämän jälkeen mitään, eikä hän esiintynyt viimeisessä jaksossa.


text: Russ oli Frendeissä toisella tuotantokaudella esiintynyt sivuhahmo, joka oli täsmälleen samanlainen kuin Ross. Russ oli Rachelin poikaystävä, mutta Rachel erosi kuitenkin hänestä kun tajusi tämän muistuttavan liikaa Rossia.


text: Judy on Monican ja Rossin äiti. Hän suosi vanhempaa lastaan, eli Rossia, joten Monica on aina yrittänyt tavoitella vanhempiensa suosiota.


text: Emily on Ross Gellerin toinen vaimo/avioero ja hieman kontrollifriikki. Emily tuli mukaan frendeihin 4. tuotantokauden puolivälissä Rachelin pomon pahasuisena veljentyttärenä, mutta myöhemmin hän on ystävällinen ja tunteellinen. Jätettyään Rossin (koska Ross sanoi alttarilla "Rachel") hän vaatii Rossia olemaan koskaan tapaamatta Rachelia ja tätähän Ross ei voi tehdä...


text:
Amy on Rachel Greenin sisko. Amy esiintyy sarjassa kahdesti. Hänet kuvataan hyvin itsekeskeisenä ja hieman tyhmänäkin henkilönä; hän ei esimerkiksi ikinä muista ihmisten oikeita nimiä ja Rachelin mukaan Amy varastaa aina kaiken mitä Rachelilla on. Ensimmäisen kerran hänet tavataan, kun hän tulee lainaamaan Rachelilta hiustensuoristajaa treffejään varten. Treffit kuitenkin peruuntuvat, koska miehen vaimo palasi kaupunkiin ja Rachel kutsui Amyn Monica Gellerin luokse kiitospäivän aterialle. Aterialla Rachel ja Amy riitaantuvat, koska Rachel sanoo, ettei antaisi Emmaa Amylle jos kuolisi.
Seuraavan kerran hänet tavataan kun hän tulee kertomaan, että on menossa naimisiin entisen poikaystävänsä isän kanssa, tuon hienon asunnon takia. Rachel rohkaisee Amya jättämään miehen ja etsimään itselleen jonkun jota rakastaa. Amy noudattaa neuvoa, mutta muuttaakin Rachelin ja Joey Tribbianin luokse.


text:
Jill on Rachel Greenin sisko. Hän esiintyy kahdessa peräkkäisessä jaksossa, joista ensimmäisessä hän saapuu Chandler Bingin ja Monican asunnolle, koska luulee Rachelin yhä asuvan siellä. Hän kertoo, että heidän isänsä ei enää anna hänelle rahaa, ja että tuo käski Jillin tulla oppimaan elämistä "ainoalta tyttäreltä josta hän on ylpeä". Hän myös kertoo, että syy tähän oli se, että hän osti ystävälleen veneen. Rachel lupaa auttaa siskoaan, mutta se osoittautuu varsin hankalaksi, sillä tämä on opetellut luottokorttien numerot ulkoa, eikä lopeta shoppailua. Rachel myös vahingossa saa Jillin lähtemään Ross Gellerin kanssa treffeille, jonka jälkeen Rachel on todella mustasukkainen, peläten Rossin ja Jillin menevän naimisiin.
Ross kuitenkin lupaa Rachelille, ettei enää käy treffeillä Jillin kanssa, jos se häiritsee Rachelia. Tästä taas syntyy riita Rachelin ja Jillin välille ja Jill koettaa saada Rossin kanssaan sänkyyn kostoksi siskolleen.
Tämä ei kuitenkaan onnistu ja Jill lähtee. Tästä huolimatta Jill on kuvattu Rachelin suosikkisiskona; tämä mainitaan samassa jaksossa kun Amy tulee ensi kertaa vierailulle. Myöhemmin Rachel saa myös kuulla Amylta, että Jillin Atkinsin dieetti meni mönkään ja tämä on lihonut.


text: Pete on Monican miljonääripoikaystävä kolmannella tuotantokaudella. Monica ei ollut aluksi ihastunut Peteen, mutta myöhemmin heillä oli aika vakavakin suhde. Monica jätti Peten tämän aloitettua uran häkkitaistelijana.


title: Braun

text: Braun on vuonna 1921 Max Braunin Frankfurtiin perustama saksalainen yhtiö. Vuosina 1984–2005 Braun oli Gilletten omistama. Vuonna 2005 Procter & Gamble osti Gilletten, ja nyt Braun on sen omistuksessa.


title: Braun

text: Braun tekee nykyään:


title: Innocenti

text: Nuova Innocenti S.p.A. oli italialainen, Milanossa toiminut pienten henkilöautojen valmistaja.


title: Innocenti

text: Innocenti Mini on läheistä sukua englantilaiselle ”serkulleen”. Ennen vuonna 1974 esiteltyä Bertonen piirtämää uutta korimallia, Innocentin Minit olivat myös ulkomuodoltaan englantilaisen esikuvansa kopioita. Uuden korimallin myötä autoihin tuli myös uusi japanilaista alkuperää oleva kolmisylinterinen, 990-kuutionen moottori, josta oli saatavissa kolme versiota. Heikkotehoisin olí 27 kilowattia kehittänyt dieselmoottori, bensiinikäyttöinen perusversio tuotti puolestaan 38 kilowattia ja malliston huipulla oli vielä nimellä Innocenti Turbo de Tomaso -nimellä markkinoitu 53 kilowatin turboahdettu moottori. Turbo-version erotti ulkoisesti perusmallista mustista lokasuojien levennyksistä, etuspoilerista sekä etupuskuriin integroiduista sumuvaloista.


title: Innocenti

text: Vuonna 1990 De Tomaso myi Innocentin Fiat-konsernille ja Innocenti Minin tuotanto lopetettiin. Italiassa Fiat Elbaa alettiin tällöin myydä Innocentin merkillä. Valmistus jatkui vuoteen 1997 saakka.


title: Elektra Records

text: Elektra Records on yhdysvaltalainen vuonna 1951 perustettu Warner Music Groupin omistama levy-yhtiö. Yhtiön perustivat Jac Holzman ja Paul Rickholt. Nykyisin yhtiö toimii Atlantic Records Groupin alaisuudessa. Yhtiö on julkaissut muun muassa Björkin, Metallican, The Curen, The Doorsin, Yngwie Malmsteenin, AC/DC:n, Dream Theaterin, Desperadon ja Queenin levyjä.


title: Siobhán Donaghy

text: Siobhán Donaghy (s. 14. kesäkuuta 1984 Lontoo) on brittiläinen laulaja-lauluntekijä. Syyskuuhun 2001 asti hän oli Sugababes- popyhtyeen jäsen, jonka jälkeen hänet korvattiin uudella jäsenellä Heidi Rangella. Lähdettyään Sugababesista Donaghy on julkaissut kolme singleä ja albumin. Hän asuu Middlesexissä perheensä ja sisarustensa kanssa.


title: Siobhán Donaghy

text: Donaghy oli ennen lähtöään muiden Sugababes-yhtyeen jäsenien, Mutya Buenan ja Keisha Buchananin kanssa kiertänyt yli vuoden promootio- ja konserttikiertueella maailmalla, ja kiertueen aikana hänestä tuli yhä tyytymättömämpi asemaansa yhtyeessä. Siobhán Donaghysta tuntui, että hänen yhtyetoverinsa ja managerinsa ohjasivat häntä suuntaan, johon hän ei halunnut urallaan mennä. Donaghy ei myöskään tullut toimeen Keisha Buchananin kanssa ja masentui. Donaghy on kuitenkin kiistänyt huhut, joiden mukaan hän olisi kesken promootiokiertueen Japanin-osuuden poistunut haastattelusta naistenhuoneeseen ja lähtenytkin mitään sanomatta takaisin Englantiin. Donaghy on yhä Mutya Buenan ystävä.


title: Siobhán Donaghy

text: Maaliskuussa 2003 Siobhán Donaghy julkaisi ensimmäisen singlensä soolourallaan. "Nothing But Song" ja "Overrated"-singlet jäivät kuitenkin melko vähälle huomiolle, kuten myös Donaghyn sooloalbumi "Revolution in Me", jonka paras listasijoitus oli Britanniassa #117. Heikon menestyksen syytettiin johtuneen vähäisestä markkinoinnista


title: Siobhán Donaghy

text: Donaghy julkaisi singlensä "Nothing But Song" nimellä "Shanghai Nobody", koska ei halunnut tulla muistetuksi ainoastaan "tyttönä joka jätti Sugababesin".


title: Siobhán Donaghy

text:
Tammikuun alussa 2007 Donaghy julkaisi uuden singlensä "Don't Give Up". Single on esimakua hänen toiselta studioalbumiltaan "Ghosts", joka julkaistiin 5. helmikuuta 2007.
Ghost-albumin julkaisua on siirretty loppukesään.


title: John Smyth

text: John Smyth (1570 – n. 28. elokuuta 1612) oli varhainen englantilainen baptistisaarnaaja ja uskonnonvapauden puolustaja. Monet historioitsijat katsovat hänen olleen nykyaikaisen baptistisen liikkeen perustaja.


title: John Smyth

text: Smyth vihittiin anglikaanisen kirkon papiksi vuonna 1594. Pian tämän jälkeen hän erosi Englannin kirkosta ja ryhtyi separatistiksi. Vuonna 1609 hän alkoi erään hollantilaisen ryhmän kanssa kannattamaan uskovien kastetta lapsikasteen sijasta. Yhdessä he muodostivat erään ensimmäisistä baptistiseurakunnista.


title: John Smyth

text: Alussa Smythin näkemykset olivat melko yhteneviä anglikaanisen kirkon näkemysten kanssa, mutta ajan kuluessa hänen näkemyksensä alkoivat erkaantua niistä. Ensinnäkin hän hylkäsi kaiken liturgian, ja katsoi todellisen jumalanpalveluksen tulevan kirjasta lukemisen sijaan sydämestä. Rukouksen, laulun ja saarnojen tuli olla täysin spontaaneja. Hän jopa kielsi Raamatun lukemisen palveluksissa koska hän katsoi englanninkielisten käännösten olevan vähempiarvoisia kuin suora sana Jumalalta. Toiseksi Smyth esitteli seurakunnan johtotavan, jossa johdossa ovat pastori ja diakoni. Uskovien kasteen kannattaminen sai aikaan sen, että ensimmäiset baptistit, jotka oli kastettu lapsina, katsoivat tarvitsevansa uuden kasteen. Koska kukaan ei suorittanut tällaisia kasteita, Smyth kastoi itsensä ja sen jälkeen alkoi kastaa muita.


title: John Smyth

text: Ennen kuolemaansa Smyth irtaantui baptistisista näkemyksistään ja yritti saada baptisteja mukaan mennoniittakirkkoon. Hän kuoli ennen kuin tämä tapahtui, mutta suurin osa hänen seurakunnastaan liittyi myöhemmin mennoniittoihin. Tämä sai aikaan eron Smythin ja Thomas Helwysin johtamien ryhmien välille.


title: Hieho

text: Hieho on sukukypsä, poikimaton nuori naaraspuolinen nauta. Hiehoiksi lasketaan yleensä yli kahdeksan kuukauden ikäiset, poikimattomat naarasnaudat. Tällaiset voidaan pitää jo parteen kytkettynä, alle puolen vuoden ikäisten nautojen (vasikoiden) kytkeminen päästään kiinni on Suomessa kielletty lailla. Pihattonavetoissa, joita suurin osa uusista navetoista on, kaikki eläimet kulkevat vapaana.


title: Hieho

text: Hieho muuttuu lehmäksi poikimisen (vasikoinnin) yhteydessä, jolloin sillä on ikää yleensä noin 24–25 kuukautta. Joillakin lihanautaroduilla ikä on korkeampi. Joissain maissa hiehoksi lasketaan myös kerran poikinut lehmä eli ensikko, ja eläintä aletaan kutsua lehmäksi vasta toisen poikimisen jälkeen.


title: Thomas Helwys

text: Thomas Helwys (n. 1550 – n. 1616) oli eräs baptistiliikkeen perustajista. 1600-luvun alussa Helwys muotoili baptisteille keskeisen vaatimuksen: että kirkon ja valtion tulee olla erotettuina, jotta kansalaisilla on vapaus valita uskontonsa omantuntonsa mukaan. Näin hän oli uskonnonvapauden kannattaja aikana, jolloin mielipide oli vaarallinen. Hän kuoli vankilassa Jaakko I:n toimeenpanemissa protestanttien vainoissa.


title: Karsina

text: Karsina on suomen kielen murteissa perinteisesti voinut tarkoittaa kolmea eri asiaa. Yleiskielessä se on navetassa tai tallissa oleva aitaus eläimille. Perinteisessä karjalaisessa ja savolaisessa tuvassa se on ollut naisten ja lasten puoli eli uunin ja päätyseinän välinen osa. Paikoitellen Kaakkois-Suomessa karsinaksi sanotaan myös vilja-aitan laaria eli hinkaloa.


title: Karsina

text: Suomen yleiskielessä karsina tarkoittaa navetassa, sikalassa, lampolassa tai tallissa olevaa aitausta, jossa pidetään nautoja, sikoja tai lampaita. Myös hevosia pidetään karsinoissa. Eri eläinlajeille karsinat ovat erilaisia. Ryhmäkarsinassa on useita eläimiä yhdessä. Eri lajeja ei kuitenkaan laiteta samaan karsinaan. Hevosia pidetään yksittäiskarsinoissa, ellei niillä ole erillistä pihattoa, toisin sanoen hallia, josta pääsee vapaasti kulkemaan tarhaan ja takaisin.


title: Karsina

text: Karsinoihin kuuluu eläinten syöttöpaikka ja nykyaikaisissa rakennuksissa karsinoissa on myös vesiautomaatit, joista eläimet voivat vapaasti juoda. Karsinoissa pidetään yleensä kuivikkeita pohjalla. Kuivikkeena saatetaan nykyään käyttää esimerkiksi olkia, sahan- tai kutterinpurua, sanomalehtipaperia tai kumirouhetta. Eri eläimillä parhaiten soveltuvan kuivikkeen ominaisuudet voivat vaihdella.


title: Karsina

text: Karsinat tehtiin ennen riu'usta ja seipäistä tai laudasta, mutta esimerkiksi sikojen karsinat ovat olleet jo kauan teräsputkesta ja betonista koottuja. Karsinoita voi ostaa myös valmiina pakettina. Hevosille niitä on saatavina liukuovilla puoliovilla, kalteroiduilla puoliovilla tai englantilaistyyppisinä ulkokarsinoina, jolloin hevonen saa päänsä suoraan ulos korkeussuunnassa kahdessa osassa olevasta ovesta.


title: Karsina

text: Hevosen karsinaa ei pidä sekoittaa pilttuuseen. Karsinassa hevonen pystyy kääntymään, käymään makuulle kuivikkeille ja piehtaroimaan. Pilttuussa hevonen on sidottuna seinään ja se ei pääse kääntymään eikä välttämättä edes makuulle. Pilttuussa hevosen pitäminen ei ole nykyisten asetusten mukaisesti suositeltavaa eikä edes sallittua mikäli se tapahtuu kokopäiväisesti.


title: Isoftaalihappo

text: Isoftaalihappo on aromaattinen dikarboksyylihappo, joka on huoneenlämmössä (20 °C) olomuodoltaan väritöntä kiteistä jauhetta. Sen kemiallinen kaava on CHO ja rakennekaava CH(COOH). Isoftaalihaposta käytetään myös nimityksiä "meta-ftaalihappo", "m-ftaalihappo" ja "1,3-bentseenidikarboksyylihappo".


title: Isoftaalihappo

text: Isoftaalihapon moolimassa on 166,1 g/mol, sulamispiste 345 - 348 °C, suhteellinen tiheys 1,54 g/cm (vesi = 1,0 g/cm), itsesyttymislämpötila > 650 °C ja CAS-numero 121-91-5. Isoftaalihappo ei liukene kylmään veteen, mutta huonosti kiehuvaan veteen.


title: Isoftaalihappo

text: Isoftaalihappoa valmistetaan hapettamalla m-ksyleeniä hapen avulla ja toisinaan kohapettimena käytetään asetaldehydiä ja liuottimena etikkahappoa. Katalyytteinä m-ksyleenin hapetukselle käytetään tyypillisesti koboltti-mangaani-bromi-katalyyttiä. Yhdiste puhdistetaan kiteyttämällä. Isoftaalihappoa käytetään korkeita lämpötiloja kestävien polyestereiden, hartsien ja muiden tyydyttymättömien polymeerien valmistamiseen. Siitä valmistetaan myös muovien pehmentimiä, mutta ne ovat kalliimpia kuin ftaali- tai tereftaalihaposta valmistetut.


title: Isoftaalihappo

text: Lyhytaikainen altistuminen isoftaalihapolle ärsyttää lievästi ihoa.


title: Isoftaalihappo

text: Isoftaalihapon (meta-ftaalihappo, 1,3-bentseenidikarboksyylihappo) isomeerisia muotoja ovat:


title: Greg Graffin

text: Gregory Walter Graffin (s. 6. marraskuuta 1964 Racine, Wisconsin), joka tunnetaan myös nimellä Greg Graffin, on yhdysvaltalainen muusikko ja professori. Hänet tunnetaan punk rock -yhtye Bad Religionin solistina sekä perustajajäsenenä.


title: Greg Graffin

text: Vuonna 1979, 14 vuoden ikäisinä, Greg Graffin perusti Bad Religionin muutaman lukioaikaisen luokkatoverinsa kanssa. Yhtye perustettiin eteläisessä Kaliforniassa, San Fernando Valleyssä. Tehtyään jonkin aikaa nimeä itselleen Los Angelesin punk-scenessä sekä julkaistuaan kolme EP:tä ja kaksi täyspitkää albumia yhtye hajosi vuonna 1984. Yhtye kasattiin uudelleen vuonna 1987 "How Could Hell Be Any Worse?" -albumin aikaisella kokoonpanolla. Uutena jäsenenä tässä vaiheessa yhtyeeseen oli liittynyt entinen Circle Jerksin kitaristi Greg Hetson. Yhtye julkaisi seuraavana vuonna laajalti arvostetun comeback-albuminsa "Suffer". Yhtye on vuoden 1988 jälkeen levyttänyt ja keikkaillut tauotta näihin päiviin asti. Bad Religion tunnetaan poliittisesti kantaa ottavista lyriikoistaan sekä tunnusomaisista harmonioista ja melodioista.


title: Greg Graffin

text: Graffin sekä yhtyeen kitaristi Brett Gurewitz ovat tällä hetkellä yhtyeen pääasialliset biisien sanoittajat. 1990-luvun loppupuolella Graffin vastasi kolmen albumin osalta kappaleiden kirjoittamisesta yksinään, Gurewitzin erkaannuttua yhtyeestä väliaikaisesti. Greg Graffin nauhoitti ensimmäisen sooloalbuminsa vuonna 1997. Albumi "American Lesion" sisälsi pehmeämpää ja enemmän popmusiikkiin orientoitunutta materiaalia. Julkaistuaan 1990-luvun lopussa muutaman albumin monikansalliselle levy-yhtiölle, Atlantic Recordsille, Bad Religion palasi Epitaphille. Näihin aikoihin myös Gurewitz palasi yhtyeen jäsenistöön. Kesäkuussa 2005, ilmoitettiin Graffinin seuraavasta sooloalbumista, joka julkaistiin nimellä "Cold as the Clay". Uudella albumillaan Graffin esittää vanhoja amerikkalaisia folk-lauluja taustayhtyeen säestämänä. Albumin tuotti Brett Gurewitz ja sen julkaisijana toimi Epitaph Recordsin vuonna 1999 perustettu sisarlevy-yhtiö ANTI- Records. Albumi julkaistiin 10. heinäkuuta 2006.


title: Greg Graffin

text: Graffin on opiskellut sekä antropologiaa että geologiaa Kalifornian yliopistossa, Los Angelesissa (UCLA). Hän suoritti maisterin tutkinnon geologiasta UCLA:ssa ja ansaitsi filosofian tohtorin arvonimen (Ph.D.) evolutionaarisesta paleontologiasta Cornellin yliopistossa. Bad Religionin virallisilla nettisivuilla ja Cornellin yliopiston sivuilla olleen videopätkän mukaan Graffinin päättötyö olisikin kuitenkin ollut eläintieteiden alaan kuuluva tutkimus. Graffinin päättötyön nimi oli "Monism, Atheism and the Naturalist Worldview: Perspectives from Evolutionary Biology".


title: Greg Graffin

text: Tällä hetkellä Greg Graffin asuu Los Angelesissa, Kaliforniassa. Bad Religioniin liittyvän toiminnan lisäksi hän on luennoinut Kalifornian ja Cornellin yliopistoissa. Hänen kirjallinen tuotantonsa käsittää neljä julkaistua teosta, joista yksi on suomennettu.


title: Parsi

text: Parsi on naudan makuupaikka. Kussakin parressa on vain yksi nauta ja parsi voi olla rajattu viereisestä parresta puu- tai putkiesteellä. Parsinavetassa parret ovat yleensä rivissä ja eläinten syöttöpöytä on parsirivin edessä.


title: Parsi

text: Hevosten parresta käytetään nimeä pilttuu, ja ne ovat käytävän puolelta avonaisia. Nykyään pilttuuksi usein kutsutaan myös karsinamallista ns. "boksia". Varsinaisessa pilttuussa hevonen kytketään joko riimulla tai kaulapannalla. Suomessa eläinsuojelusäädösten mukaan hevosten pitämistä pilttuussa tulisi välttää. Vanhanaikaisia pilttuita onkin käytössä yhä harvemmissa talleissa, ja suurin osa hevosista asuu yksittäiskarsinoissa.


title: Anabarin kansallinen ulus

text: Anabarin kansallinen (dolgaanien ja evenkien) ulus, tai Anabarin kansallinen piiri (, ), on kunnallinen itsehallintoalue Sahan tasavallan luoteisimmassa osassa Laptevinmeren rannikolla Venäjällä. Anabarin piiri sijaitsee Anabar-joen alajuoksun ympärillä, ja sen aleeseen kuuluu myös muutama saari Laptevinmerestä. Anabarin kansallinen piiri rajoittuu lännessä Krasnojarskin aluepiirin Taimyrin piiriin, etelässä Olenjokin kansalliseen piiriin, idässä Bulunin ulusiin ja pohjoisessa Laptevinmereen. Piirin pinta-ala on 55 600 km² ja vuonna 1995 sen asukasluku oli 4 000.


title: Anabarin kansallinen ulus

text: Anabarin kansallisen piirin hallinnollinen keskus on Saskylahin kylä.


title: Anabarin kansallinen ulus

text: Piirissä on kaksi maalaiskuntaa (naslegia). Saskylahin naslegiin kuuluvat Saskylahin ja Ebeljahin kylät. Jurjung-Hajan naslegiin kuuluu vain keskuskylä Jurjung-Haja.


title: Anabarin kansallinen ulus

text: Vuonna 1989 ulusin (piirin) asukasluku oli noin 4 000 ja väestöstä oli jakuutteja 37 prosenttia, venäläisiä 27,8 prosenttia, evenkejä 9,4 prosenttia, evenejä 2,4 prosenttia, jukagiirejä 0,2 prosenttia, tšuktšeja 0,1 prosenttia ja muita 23,1 prosenttia. Noin tuhannen asukkaan Jurjung-Haja onkin ainoa dolgaanien asutuskeskittymä Sahassa.


title: Anabarin kansallinen ulus

text: Vuonna 2010 piirissä oli 3523 asukasta. Näistä vähemmistökansallisuuksiin kuuluvia dolgaaneita oli 1186, evenkejä 548, evenejä 332, jukagiirejä 6 ja tofalareja 2 henkeä.


title: Anabarin kansallinen ulus

text: Alueella harjoitetaan perinteisesti poronhoitoa, kalastusta ja turkiseläinten metsästystä. Nykytaloudessa timantinlouhinnalla on merkittävä osuus.


title: Billy Liddell

text: Billy Liddell (10. tammikuuta 1921 Skotlanti – 3. heinäkuuta 2001) oli skotlantilainen jalkapalloilija. Hänen pelipaikkansa oli vasen hyökkääjä ja hän teki Liverpoolille 537:ssä ottelussa 229 maalia. Liverpoolissa hän pelasi kausina 1946-1960. Sinä aikana hän voitti 8 maalikuninkuutta ja yhden liigamestaruuden. Liverpool sai lempinimekseen "Liddelpool", koska hän oli sinä aikana Liverpoolin sielu. Hänen oma lempinimensä on "Mr Liverpool". Liddell on pelannut myös Lochgelly Violetseissa.


title: Juditin kirja

text: Juditin kirja () on deuterokanonisiin kirjoihin eli Vanhan testamentin apokryfikirjoihin kuuluva kirja, joka on mukana Septuagintassa sekä katolisessa ja ortodoksisessa Raamatussa. Se ei kuulu juutalaiseen Raamattuun Tanakiin eikä varsinaiseen protestanttisten Raamattujen kaanoniin.


title: Juditin kirja

text: Kirjassa kerrotaan, kuinka juutalainen leski Judit pelastaa kansansa, jonka vihollisarmeija yritti tuhota päällikkönsä Holoferneen johdolla. Rukoiltuaan Judit lähti neuvottelemaan Holoferneen kanssa, mutta samalla hän houkutteli tämän juomaan niin paljon viiniä, että tämä menetti tajuntansa, jolloin Judit onnistui katkaisemaan tämän kaulan.


title: Juditin kirja

text: Kirja on todennäköisesti kirjoitettu 100-luvulla eaa. Se kehottaa juutalaisia pitäytymään Mooseksen lain noudattamisessa. Kirjan alkuperäinen kieli on joko heprea tai muinaiskreikka.


title: Juditin kirja

text: Monet tutkijat pitävät kirjaa nykyään epäluotettavana historiankuvauksena, koska sen katsotaan sisältävän useita anakronismeja. Nebukadnessar mainitaan Assyrian kuninkaana, joka olisi hallinnut sen jälkeen, kun juutalaiset olivat palanneet Babylonin vankeudesta, vaikka todellisuudessa Nebukadnessar oli juuri se Babylonian kuningas, joka pakotti juutalaiset muuttamaan. Todennäköisesti sen kirjoittamiseen on osaltaan antanut aiheen seleukidien hallinto ja sen lopettanut makkabilaiskapina vähän ennen kirjan kirjoittamista.


title: Juditin kirja

text: Vaikka Juditin kirja on epähistoriallinen, sitä voidaan pitää historiallisena romaanina. Martti Luther ei pitänyt sitä Raamatun kaanoniin kuuluvana, mutta kylläkin ”hengellisenä, pyhänä satuna”, ja arveli, että sen kirjoittaja oli tarkoituksella sijoittanut tarinaan aika- ja nimivirheitä, jotta lukija ymmärtäisi sen sellaiseksi. Hänen mukaansa Judit, jonka nimikin tarkoittaa juutalaista naista, merkitsee vertauskuvallisesti koko juutalaiskansaa. Lisäksi hän piti sitä Viisauden kirjan ajatuksia havainnollistavana näytelmäsovelluksena.


title: Juditin kirja

text: Judit ja Holofernes ovat olleet suosittu aihe kuvataiteissa ja myös kirjallisuudessa. Tarinaan viittaa myös isä Hieronymus Zachris Topeliuksen romaanissa "Välskärin kertomuksia" yrittäessään saada Regina von Emmeritziä murhaamaan Kustaa II Aadolfin.


title: Matkapassi

text: Matkapassi on brittiläinen matkailuun keskittyvä televisiosarja. Se on luultavasti maailman suosituin matkailusarja. Sen inspiraationlähteenä on Lonely Planet -matkaoppaat. Sitä on tehty vuodesta 1994 lähtien ja yksi jakso on tunnin mittainen. Sitä näytetään yli neljässäkymmenessä maassa ja kuudessa maanosassa.


title: Matkapassi

text: Joka jaksossa on oma matkailija, joista tunnetuimpia ovat Ian Wright, Justine Shapiro, Holly Morris ja Megan McCormick. Sen lisäksi välillä on erikoisjaksoja, jotka keskittyvät muun muassa maailman parhaisiin ruokiin, festivaaleihin, rantoihin ym. Suomessa sarjaa on esittänyt Yleisradio eli Yle TV2.


title: Edu Kettunen (albumi)

text: Edu Kettunen on Edu Kettusen esikoisalbumi, joka julkaistiin vuonna 1984 levymerkillä Finnlevy.


title: Edu Kettunen (albumi)

text: Kettunen on säveltänyt ja sanoittanut albumin kappaleet, ja hänet on mainittu tekijätiedoissa nimellä Erkka Kettunen.


title: Viisauden kirja

text: Viisauden kirja eli Salomon viisaus () on deuterokanonisiin kirjoihin eli Vanhan testamentin apokryfikirjoihin kuuluva kirja, joka on mukana Septuagintassa sekä katolisessa ja ortodoksisessa Raamatussa. Se ei kuulu juutalaiseen Raamattuun Tanakiin eikä varsinaiseen protestanttisten Raamattujen kaanoniin.


title: Viisauden kirja

text: Viisauden kirjasta ei ole säilynyt hepreankielisiä kopioita, ainoastaan Septuagintassa oleva kreikankielinen teksti, joka edustaa Septuagintan klassisinta kreikkaa. Vaikka kirjan kirjoittaja esittää olevansa Salomo, monet tutkijat katsovat kirjan kielen ja ajatusten olevan hellenististä alkuperää, ja kirjoittajan, jota yleensä kutsutaan Pseudo-Salomoksi, tämän vuoksi olevan Aleksandrian juutalaisia. Kirja ajoitetaan yleensä ensimmäiselle tai toiselle vuosisadalle eaa.


title: Viisauden kirja

text:
Viisauden kirja voidaan luokitella sisältönsä puolesta viisauskirjallisuuteen, joita edustavat Vanhassa testamentissa Sananlaskujen ja Saarnaajan kirja sekä apokryfeissä Jesus Sirakin kirja. Viisauden kirjan kirjoittaja sanoo olevansa Israelin kuningas. (luvut 7-9) Kirjan yhdeksännen luvun kuvaus sopii kuningas Salomoon, joka pyysi Jumalalta viisautta ja ymmärrystä Israelin kansan tuomitsemisessa. (vrt. 1. Kun. 3) Viisauden kirjassa korostetaan viisauden ja ymmärryksen arvoa yli maallisten aarteiden. (7:7-11) Myös Sananlaskujen kirjassa korostetaan Jumalalta saatua viisautta ja ymmärrystä katoavaista kultaa ja hopeaa arvokkaammaksi. (Snl. 4:4-11; 8:11)
Viisauden kirjassa on paljon yhtymäkohtia Raamatun kirjoituksiin. Siellä mainitaan luominen (7:1ss.), vedenpaisumus ja kansojen hajaantuminen Baabelista maan ääriin vedenpaisumuksen jälkeen, "kansojen isä" Aabraham ja hänen uskonsa lujuus hänen poikansa Iisakin uhraamisen edessä (10:4-5), Sodoman ja Gomorran ja muiden Jordanin lakeuden kaupunkien tuho (10:6-7), Joosefin ihmeellinen pelastuminen veljiensä vihalta (10:10-14), Israelin kansan pako Egyptistä ja lain antaminen Moosekselle (10:15-11:26 ja luvut 16-19), pakanakansojen kukistuminen luvatussa maassa (luku 12), jne.
Kirjassa tuomitaan Jumalan Raamatussa antamien lakien mukaisesti pakanoiden tapa tehdä jumalankuvia ja palvoa niitä. (luvut 13-14) Pakanoiden pitäisi tuntea Jumala, kun he tarkkailevat hänen luomaansa maailmaa. (vrt. Room. 1:18ss.) Mutta vaikka pakanat palvelevat epäjumalia, tahtoo Jumala olla armollinen heitäkin kohtaan, sillä myös he ovat Jumalan tekoa: maan savesta Jumala on kaikki ihmiset tehnyt ensimmäisestä Adamista alkaen. (7:1; luku 15) On kuitenkin ihmisen omalla vastuulla, ottaako hän vaarin siitä viisaudesta ja niistä sanoista, jotka Jumala on antanut ihmisten tietoon luomistöiden ja omantunnon todistuksen sekä ihmisen sisäisen oikeudentajun kautta.
Epäuskoisia ja epähurskaita ihmisiä kuvataan Viisauden kirjassa samalla tavalla kuin Psalmeissa: he vainoavat ja pilkkaavat vanhurskaita Jumalaan turvaavia ihmisiä, mutta joutuvat lopulta häpeään Jumalan rangaistessa heitä. (2. luku, vrt. Psalmi 10) Jumalattomia ei auta se, että he eivät usko kuolleiden ylösnousemukseen ja sitä seuraavaan tuomioon. He elävät joka päivä kuin viimeistä päivää, syövät ja juovat, mutta vanhurskas tuomio on kohtaava jokaista ihmistä ylösnousemuksen jälkeen. (vrt. 1Kor. 15:12-34) Myös Saarnaajan kirjan lopussa sanotaan, että kaikki ihmiset joutuvat tuomiolle kuoleman jälkeen: salaisimmatkin teot tuomitaan Jumalan edessä. (Saarn. 12:13-14) Salomon viisauden kirja ja Saarnaajan kirja kuvaavat siten samalla tavalla ihmisen kohtaloa kuoleman jälkeen.
Viisauden kirjassa mainitaan jumalattomia kohtaava tuomio ja se, että vanhurskaat ovat heitä tuomitsemassa. (4:16-20; 5. luku) Tässä on yhtymäkohta Uuden testamentin profetioihin vanhurskaiden ylösnousemuksesta ja jumalattomien ihmisten kohtaamasta tuomiosta. (Ilm. 5:10; luvut 19-20) Vanhurskaat saavat elää iankaikkisesti, mutta jumalattomat surmataan ja tuhotaan lopullisesti, niin että heistä ei jää muistoakaan jäljelle. Kirjan kirjoittaja uskoi saavuttavansa kuolemattomuuden viisauden ja Jumalan pelon avulla, mikä pitää yhtä Raamatun muun ilmoituksen ja iankaikkisen elämän toivon kanssa. (3:4-8; 5:15-16; 8:13) Jumalalla on vallassaan elämä ja kuolema, niin että hän voi herättää kuolleet eloon ja antaa heille ikuisen onnen luonaan. (16:13-14)


title: Viisauden kirja

text: Viisauden kirja on saattanut saada vaikutteita keskiplatonismista ja sen perustana olevasta muusta kreikkalaisesta filosofiasta. Osa kirjan uskonnollisista ja eettisistä ajatuksista on linjassa kreikkalais-roomalaisen stoalaisuuden kanssa. Kirjassa esiintyvät muun muassa neljä stoalaista ideaalia, jotka on lainattu Platonilta. Jakeet 8:2-18 muistuttavat Herakleen puhetta hyveestä Ksenofonin "Muistelmissa" (II.1).


title: Ugolino della Gherardesca

text: Ugolino della Gherardesca, (noin 1220 - 1289) oli italialainen aatelismies ja laivaston komentaja. Hän oli mahtavan Gherardescan suvun päämies ja Pisan ghibelliinien johtohahmoja. Parhaiten Kreivi Ugolino tunnetaan Danten kuvitteellisesta kuvauksesta "Jumalaisessa näytelmässä". Tarinan mukaan hänet vangittiin poikiensa ja pojanpoikiensa kanssa syytettynä maanpetoksesta, kanssarikollisensa kavaltamana. Heitä pidettiin vangittuina yhdeksän kuukautta, ja he nääntyivät nälkään vankeudessa. Danten kirjaaman tarinan mukaan Ugolino söi poikiensa lihaa. Tutkijat ovat kyseenalaistaneet kertomuksen muun muassa sillä perusteella, että vankilaan joutuessaan kreivi oli yli 70-vuotias ja huonohampainen.


title: Réaumur-asteikko

text: Réaumur-asteikko (yksikön tunnus °Ré, °Re tai °R) on ranskalaisen René de Réaumur vuonna 1730 esittelemä lämpötila-asteikko. Asteikko on empiirinen asteikko, jonka kaksi referenssipistettä ovat veden jäätymispiste ja kiehumispiste. Näille pisteille hän antoi lämpötilat 0 °Ré ja 80 °Ré. Koska lämpötilat mitataan veden jäätymispisteen suhteen, kutsutaan sitä "suhteelliseksi asteikoksi". Mittausteknisesti sen asteikko on välimatka-asteikko, jossa termodynaamisia laskelmia voi tehdä ainoastaan lämpötilaerojen avulla.


title: Réaumur-asteikko

text: Asteikko oli käytössä erityisesti Ranskassa (1790 saakka, jolloin valittiin tilalle celsiusaste), Saksassa ja Venäjällä, mutta ei ole käytössä enää kuin juustontuotantoaloilla Italiassa ja Sveitsissä.


title: Réaumur-asteikko

text: Réaumur ylenkatsoi saksalaisia mittareita ja Fahrenheitin kokemuksia ja valitsi aluksi mittareidensa nesteeksi tislatun alkoholin. Koska alkoholi kiehuu ennen veden kiehumista, käytti hän lopulta veden ja alkoholin 20 % seosta, joka laajeni tasan 8 % veden referenssipisteiden välissä. Kun 1000 tilavuusyksikön neste laajeni 1080 suuruiseksi, päätti hän valita asteikoiksi 0 °Ré veden jäätymispisessä ja 80 °Ré veden kiehumispisteessä. Veden jäätymispiste on vaikeampi todeta tarkasti kuin jään sulamispiste, mikä johti asteikon laadinnassa epätarkkuuksiin. Kun mittari oli lisäksi avoin eli sen oli yhteydessä ilman kanssa, kun vielä veden kiehumispiste vaihteli ilmanpaineen mukaan selvästi, mitä Réaumur ei huomioinut, oli määrittelyssä tehty useita virheitä, mistä Fahrenheit oli jo varoittanut mittarintekijöitä. Näistä seikoista johtuen mittari oli huonosti määritelty. Ohjeiden mukaan valmistettujen mittareiden mittausarvot erosivatkin toisistaan hieman.


title: Réaumur-asteikko

text: Vuonna 1799 Johann Heinrich Lambert luokittelikin kolme erilaista Réaumur-mittaria: Réaumurin ohjeiden mukaan valmistetut mittarit, Réaumur-asteikolla varustetut elohopeamittarit ja muut Réaumur-asteikolliset mittarit. Mittareita valmistivat useat artesaanit. Heitä olivat muun muassa Abbé Nollet (1732 alkaen), Tobias Mayer, Boissier de Sauvages ja Brisson. Viimeksi mainittu käytti ohjeiden vastaisesti jään sulamispistettä ensimmäisenä referenssipisteenään ja toiseksi pisteeksi hän valitsi ruumiinlämmön, jonka arvoksi hän asetti 32,5 Brisson-astetta. Abbé Soumille kehitti mittarista neliosaisen, jossa jokainen lämpömittari mittasi omaa aluettansa: −20 °Ré − 0 °Ré, 0 °Ré − 20 °Ré, 20 °Ré − 40 °Ré ja viimeinen 40 °Ré − 60 °Ré. Asteikon välit olivat tuuman pituiset ja mahdollistivat pikkutarkan lämpötilaseurannan. Mittarien kiehumispisteen referenssipiste standardoitiin myöhemmin niin, että ilmanpaine vaadittiin normaaliksi.


title: Réaumur-asteikko

text:
Réaumur-asteikon lämpötilat alkavat veden jäätymispisteestä, joka pitäisi olla 0 °Ré = 0 °C = 273,15 K. Veden jäätymispisteen ja kiehumispisteen väli on 80 °Ré = 100 °C = 100 K. Tämän vuoksi Réaumur-asteikon lukemat voidaan muuttaa helposti Celsius-asteikon ja kelvin lukemiksi
ja
sekä Celsius-asteikon ja kelvin lukemat Réaumur-asteikon lukemiksi
ja


title: Puettava tietokone

text: Puettavat tietokoneet () ovat yksi sulautetun tietotekniikan () osa-alueista. Puettava tietotekniikka tarkoittaa tietokoneita, jotka ovat kiinnitettynä suoraan käyttäjän kehoon, useimmiten torsoon, käsiin tai päähän kiinni. Esimerkkejä erityyppisistä puettavista tietokoneista ovat erilaiset kypärät, liivit, paidat, vyöt, hansikkaat ja älykellot. Puettavien tietokoneiden historia juontaa aina mobiilin ja läsnä olevan tietotekniikan historian alkujuurille: älyvaatteita kehitettiin 1960-luvulta lähtien ja 1990-luvulla on pidetty myös puettavien tietokoneiden ja älyvaatteiden muotinäytöksiä.


title: Puettava tietokone

text: Puettavan tietotekniikan avulla tietotekniikka saadaan entistä huomaamattomammaksi ja lähemmäksi käyttäjää. Puettavien tietokoneiden ideana on, että tietotekniikka on koko ajan käyttäjän saatavilla ja käyttövalmiina. Puettavat tietokoneet hyödyntävät eri tekniikoita, kuten erityyppisiin sensoreihin liitettyä tietotekniikkaa, joita voidaan käyttää esimerkiksi käyttäjän fysiologisen tilan valvontaan (käyttäjän syke, verenpaine jne.) .


title: Puettava tietokone

text: Läsnä oleva tietotekniikka on mahdollistanut tietotekniikan upottamisen myös osaksi tavallisia käyttövaatteita, jolloin vaatteisiin on upotettuna joko sähköisiä tai ei-sähköisiä komponentteja. Myös älyvaatteen kangas itsessään voi olla älykangasta, joka esimerkiksi vaihtaa väriä tai rakennettaan ympäristön säätilan mukaan. Älyvaatteen tarkoitus on tuoda lisäarvoa käyttäjälle ilman, että menetetään tavallisimpia käyttövaatteen hyötyjä. Tällöin kuitenkin puhutaan siis enemmän "älyvaatteista" eikä "puettavista tietokoneista", jotka puetaan usein käyttövaatteiden lisäksi. Termejä puettava tietokone ja älyvaate käytetäänkin usein ristiriitaisesti. Tulevaisuudessa puettavien tietokoneiden ja älyvaatteiden erottaminen toisistaan tuleekin yhä vaikeammaksi, kun puettavat tietokoneet pienenevät ja muuttuvat yhä huomaamattomammaksi osaksi käyttäjän käyttövaatteita.


title: Puettava tietokone

text: Nykyisin puettavissa tietokoneissa voidaan siis hyödyntää niin läsnä olevaa tietotekniikkaa kuin myös älyvaatteiden erikoiskuitujen ominaisuuksia ja antaa käyttäjälle lisäksi käyttöön esimerkiksi erityyppisiä mobiililaitteita. Puettavia tietokoneita käytetäänkin usein yhdessä multimediaa ja eri tekniikoita hyödyntävien mobiililaitteiden kanssa. Puettavan tietotekniikan lisälaitteiden tekniikka rakentuu aina kunkin käyttötilanteen mukaan. Lisälaitteiden avulla käyttäjä pystyy esimerkiksi lähettämään tekstiviestejä tai käyttäjän liikkeistä voidaan kerätä tarvittaessa tietoa GPS-paikannuksen avulla.


title: Puettava tietokone

text: Puettava tietokone voi esimerkiksi neuvoa ja opettaa käyttäjää erityyppisissä tehtävissä, toimia kommunikoinnin välineenä, viihde-elektroniikkana, kerätä ja sisältää tietoa käyttäjästä sekä toimia käyttöliittymänä muulle läsnä olevalle tietotekniikalle.


title: Puettava tietokone

text: Puettaviin tietokoneisiin ja älyvaatteisiin upotetuilla sensoreilla voidaan kerätä tietoa muun muassa käyttäjän asennosta, liikkeistä, sijainnista ja fysiologisesta tilasta. Näin toimivat erityisesti älyvaatteisiin liitetyt hälytysjärjestelmät, jotka sekä tutkivat käyttäjän fysiologista tilaa että lähettävät hätäviestin tarvittaessa. Älyvaatteet soveltuvat erityisen hyvin käyttäjän fysiologisen tilan valvontaan erityisissä ja äärimmäisissä olosuhteissa, koska ne eivät häiritse käyttäjän toimintaa ja toimivat apuna tilanteissa, joissa tällaisen tekniikan tuomaa apua ei ole ollut aiemmin saatavilla. Yhtenä esimerkkinä on sotilaiden terveydentilan valvonta ja avun saaminen hypotermiatilanteissa LiveNet-älyvaatejärjestelmän kautta.


title: Puettava tietokone

text: MIT Media Labin kehittämä LiveNet-älyvaatejärjestelmä kerää tietoa käyttäjän fysiologisesta tilasta pitkältäkin ajalta ja tulkitsee tätä tietoa yhdessä käyttäjän liikkeistä ja käyttökontekstista kerätyn tiedon kanssa. LiveNet-järjestelmällä voidaan kerätä tietoa muun muassa käyttäjän sykkeestä, verensokerin ja verenpaineen tasosta sekä veren happipitoisuudesta. Tämä sama järjestelmä on siis kehitetty mitä erilaisimpien tietojen keräämiseen ja sitä voidaan hyödyntää useiden eri sairauksien hoitamisessa muokkaamalla sitä kuhunkin käyttökontekstiin sopivaksi liittämällä siihen erityyppisiä sensoreita. Puettavia tietokoneita ja älyvaatteita hyödynnetään esimerkiksi useiden pitkäaikaistautien hoidossa, kuten syövän, diabeteksen, neurologisten sairauksien, kroonisen kivun ja mielenterveysongelmien hoidossa. Muun muassa DiaBetNet-järjestelmä opettaa käyttäjää diabeteksen hoidossa ja antaa tietoa käyttäjälle tämän omasta terveydentilasta.


title: Puettava tietokone

text: Suomessa on kehitetty useiden eri organisaatioiden ja yritysten yhteistyönä älyvaate äärimmäisen kylmiin olosuhteisiin. Tämä älyvaatejärjestelmä koostuu puettavan sensorivaatteen lisäksi tavallisesta takista ja housuista. Paitsi että tämä järjestelmä valvoo käyttäjän terveydentilaa, antaa se tietoa myös henkilön sijainnista ja liikkeistä GPS-paikantimen kautta sekä sisältää erillisiä apulaitteita aina lämmityslaitteesta ja jääpiikeistä ensiapulaukkuun asti. Kun käyttäjän toimista äärimmäisen kylmissä olosuhteissa kerätään mahdollisimman monenlaista tietoa, saadaan määriteltyä entistä tarkemmin käyttäjän terveydentila ja avun tarve. Suomessa lisäksi Reima Groupin Clothing Plus Oy on erikoistunut kehittämään ja tuottamaan puettavaa teknologiaa ja älyvaatteita.


title: Puettava tietokone

text: Myös Teknologian tutkimuskeskus VTT on kehittänyt älyvaatteita, joiden toiminta perustuu VTT:n kehittämään menetelmään, jonka avulla muovipinnoille voidaan tehdä paljon pieniä mikrokanavia. Pumppaamalla näihin kanaviin kylmää tai lämmintä nestettä, älyvaatteen käyttäjän voisi säädellä vaatteiden lämpötilaa ja siten viilentää tai lämmittää itseään.


title: Puettava tietokone

text: Puettavien tietokoneiden ja älyvaatteiden suunnittelussa on monia haasteita, sillä niiden täytyy sallia käyttäjän liikkuminen mitä erilaisimmissa ympäristöissä, eivätkä ne saa millään tapaa estää tai hankaloittaa käyttäjän normaalia toimintaa. Puettavat tietokoneet ja älyvaatteet eivät siis voi sisältää liian pitkiä tai lyhyitä johtoja, jotka voisivat rajoittaa käyttäjän liikkumista. Puettavien tietokoneiden ja älyvaatteiden tulee olla pitempiaikaisen käyttönsä vuoksi myös erittäin kestäviä sekä pestäviä, mikä on varsin hankalaa toteuttaa sähköisten komponenttien vuoksi. Laitteiden keveys on lisäksi yksi tärkeimmistä suunnitteluperiaatteista, varsinkin jos laitteet ovat liitettyinä kiinni käyttäjän jäseniin. Näiden laitteiden tulisi toimia lisäksi mahdollisimman pienellä virtamäärällä, koska laitteiden lataaminen eri käyttöympäristöissä voi olla hankalaa tai jopa mahdotonta. Tulevaisuudessa erityisesti älyvaatteiden yleistymisen myötä suunnittelussa tulee ottaa huomioon myös vaatteen käytännöllisyys, ulkonäkö ja muut esteettiset ominaisuudet.


title: Puettava tietokone

text: Puettavat tietokoneet nykyisellään mahdollistavat monenlaisen tiedon keräämisen käyttäjästä sekä käyttäjän valvomisen. Puettavat tietokoneet voivat kerätä tietoa käyttäjästä jopa hänen tietämättään ja lähettää eteenpäin sitä saman järjestelmän ulkopuolisille käyttäjille, ilman että käyttäjä itse pääsee vaikuttamaan laitteen toimintaan ja tiedon lähettämiseen. Perussääntönä puettavien tietokoneiden ja älyvaatteiden yksityisyyden toteutumiselle on kohtuullisuus eli että järjestelmällä kerätään tai tallennetaan tietoa käyttäjästä juuri niin vähän kuin laitteen käyttökontekstin tarpeet edellyttävät. Näiden laitteiden suunnittelussa tulee siis hyvin tarkkaan määrittää, minkä tiedon kerääminen, säilyttäminen ja lähettäminen on tarpeellista käyttäjän näkökulmasta.


title: Puettava tietokone

text: Käyttäjän yksityisyydellä tarkoitetaan myös sitä, että käyttäjä itse saa päättää milloin ja mitä tietoa hän saa lähettää ja kenelle. Mitä suurempi järjestelmällä kerätyn tiedon määrä on, sitä suuremmaksi kasvavat myös käyttäjän yksityisyyttä uhkaavat riskit. Suunnittelussa tulee siis huomioida kunkin käyttäjän tarpeet ja luottamuksen taso saman järjestelmän eri käyttäjien välillä. Yksityisyyden suunnittelussa käyttökonteksti on määriteltävä hyvin, jotta voidaan päättää millaista yksityisyyttä tarvitaan. Suunnittelussa tulee ottaa lisäksi huomioon enemmän järjestelmän yksittäinen loppukäyttäjä kuin sen isompi käyttäjäyhteisö. Näin siksi, että vaikka yksittäisen henkilön yksityisyyden menettämisestä voi olla hyötyä yhteisölle, niin siitä voi olla haittaa tälle yksittäiselle käyttäjälle.


title: Puettava tietokone

text: Suunniteltaessa älyvaatteen yksityisyyden toteutumista tuleekin miettiä, miten tieto käyttäjästä kerätään, kuka tiedon syöttää järjestelmään ja voiko käyttäjä vaikuttaa tiedon keräämiseen. Käyttäjän yksityisyyden kannalta on myös merkitystä miten pitkällä aikavälillä tieto kerätään sekä kuka kerättyä dataa tulee käyttämään ja missä tilanteessa. Suunnitteluun vaikuttavat myös kerätyn tiedon käyttäjien väliset suhteet ja luottamus niiden välillä eli voiko jollakin käyttäjistä olla tavoitteita käyttää saatua tietoa väärin. Tulee myös miettiä, että voivatko järjestelmän ulkopuoliset henkilöt päästä saatuihin tietoihin käsiksi. Vaatimukset käyttäjän yksityisyyden toteuttamiseen riippuvat myös siitä miten kauan ja millä tavalla aiemmin kerättyä tietoa säilytetään ja kuka niihin pääsee käsiksi. Tietoa käyttäjistä tulisikin säilyttää järjestelmässä ainoastaan niin kauan kuin tarvitsee.


title: Puettava tietokone

text: Nämä suunnitteluperiaatteet käyttäjän yksityisyyden toteutumiselle tulee ottaa huomioon puettavien tietokoneiden ja älyvaatteiden kaikissa suunnittelun eri vaiheissa ja käyttötapauksissa. Suunnitteluvaiheessa erityisesti järjestelmän käytön poikkeus- ja virhetilanteisiin tulee kiinnittää huomiota. Kehitettävänä olevasta puettavasta tietokoneesta ja älyvaatteesta riippuen voidaan joutua miettimään vielä enemmän, mitä riskejä edellä mainittujen lisäksi järjestelmän käyttö voi aiheuttaa ja kuinka käyttäjän yksityisyys saadaan toteutettua riittävällä tavalla.


title: Guido Cavalcanti

text:
Guido Cavalcanti (noin 1255 Firenze – 1300 Firenze) oli italialainen runoilija, joka oli Danten ystävä ja esikuva. Hän syntyi Firenzessä ja oli guelfi Cavalcante de Cavalcantin poika. Toisin kuin Dante, Guido Cavalcante oli ateisti. Hänen runoutensa tutkii rakkauden filosofiaa.
Cavaldanti oli yksi Toscanassa alkaneen Dolce Stil Novo (ihana uusi tyyli) -liikkeen johtohahmoista. Liike oli tärkeä sekä maailmankirjallisuuden että italian kirjakielen kehittymiselle.
Dante omisti teoksensa "Vita nuova" Guido Cavalcantille.


Guido Cavalcanti


title: Ciudad Lineal

text: Ciudad Lineal on yksi Espanjan pääkaupungin Madridin hallinnollisista alueista. Se sijaitsee kaupungin keskiosassa ja on jaettu Ventasin, Pueblo Nuevon, Quintanan, Concepciónin, San Pascualin, San Juan Bautistan, Colinan, Atalayan ja Costillaresin kaupunginosiin. Ciudad Linealin pinta-ala on 11,4 neliökilometriä ja asukasluku 231 029 (2005).


title: Ciudad Lineal

text: Ciudad Lineal on tunnettu latinosiirtolaisten alueena. Nimi Ciudad Lineal () viittaa alueen muotoon ja arkkitehti Arturo Sorian kehittämään kaupunkisuunnittelumalliin.


title: Tobitin kirja

text: Tobitin kirja (aiemmin "Tobiaan kirja" tai "Tobian kirja"; ) on deuterokanonisiin kirjoihin eli Vanhan testamentin apokryfikirjoihin kuuluva kirja, joka on mukana Septuagintassa sekä katolisessa ja ortodoksisessa Raamatussa. Se ei kuulu juutalaiseen Raamattuun Tanakiin eikä varsinaiseen protestanttisten Raamattujen kaanoniin.


title: Tobitin kirja

text: Tobitin kirja on kirjoitettu Syyriassa tai Palestiinassa noin vuonna 200 eaa., joko arameaksi tai hepreaksi. Näillä kielillä siitä on kuitenkin säilynyt vain katkelmia, jotka löydettiin Qumranin luolasta IV vuonna 1955. Kirjan koko teksti on säilynyt vain kreikankielisenä käännöksenä, josta on olemassa kaksi versiota.


title: Tobitin kirja

text:
Katolisessa kirkossa kirja julistettiin kanoniseksi Karthagon kirkolliskokouksessa vuonna 397. Trenton kirkolliskokous vahvisti sen osaksi kaanonia vuonna 1546.
Protestanttiset kirkot eivät pidä Tobitin kirjaa kanonisena, varsinaiseen Raamattuun kuuluvana, mutta varsinkin aikaisemmin se usein Suomessakin julkaistiin muiden apokryfikirjojen tavoin Raamattu-painoksissa erillisenä liitteenä. Martti Luther vertasi Juditin kirjaa kreikkalaiseen tragediaan, Tobitin kirjaa komediaan. Hänen mukaansa Tobit "opettaa, miten hurskaan talonpojan tai porvarin saattaa myös käydä huonosti ja avioliitossa voi olla paljon kärsittävää, mutta Jumala aina armollisesti auttaa ja saattaa lopulta asiat iloiseen päätökseen."


title: Tobitin kirja

text: Suomessakin Tobitin kirja oli aikoinaan hyvin tunnettu, ja sen lukemista suositeltiin varsinkin avioliittoon aikoville nuorille. On myös arveltu, että Aleksis Kivi kirjoitti näytelmänsä "Nummisuutarit" osittain Tobitin kirjan pohjalta.


title: Tobitin kirja

text: Kirja on matkakertomus, joka kertoo hurskaan Ninivessä asuvan Naftalin heimoon kuuluvan juutalaisen Tobitin tarinan. Se pyrkii vastaamaan siihen kysymykseen, kuinka on mahdollista elää hurskaana juutalaisena vieraan kansan keskellä.


title: Tobitin kirja

text: Kirjan kaksi ensimmäistä lukua on kirjoitettu ensimmäisessä persoonassa. Siinä kerrotaan Ninivessä asuvasta hurskaasta juutalaisesta Tobitista, joka tulee sokeaksi, kun hänen nukkuessaan ulkona hänen silmiinsä putoaa linnun ulostetta.


title: Tobitin kirja

text: Tarina siirtyy nyt kertomaan Tobitin pojasta Tobiasta, jonka hän lähettää perimään erästä velkaa. Matkalla Tobias kohtaa ihmiseksi naamioituneen enkeli Rafaelin, jonka ohjauksessa hän hankkii kalan sydämen, maksan ja sappirakon. Sitten hän tapaa lesken, joka on kyllä ollut naimisissa seitsemän kertaa, mutta on pysynyt neitsyenä, koska demoni Asmodeus on surmannut hänen jokaisen aviomiehensä hääyönä. Enkelin kehotuksesta Tobias menee lesken kanssa naimisiin ja ajaa demonin pois polttamalla kalan sydämen ja maksan. Kalan sapella Tobias palauttaa myöhemmin isänsä Tobitin näön.


title: Trevor Sinclair

text: Trevor Lloyd Sinclair (s. 2. maaliskuuta 1973 Lontoo, Englanti) on englantilainen entinen jalkapalloilija. Hän oli pelipaikaltaan keskikenttäpelaaja.


title: Trevor Sinclair

text: Sinclair edusti vuonna 1989 alkaneella ja vuonna 2008 päättyneellä ammattilaisurallaan viittä seuraa, Blackpoolia, Queens Park Rangersia, West Hamia, Manchester Citya ja Cardiffia, kolmea keskimmäistä myös pääsarjatasolla, Englannin Valioliigassa. Englannin maajoukkueessa hän pelasi 12 ottelua, joista 4 tuli vuoden 2002 MM-kisoista.


title: Bytantain evenien kansallinen ulus

text: Bytantain evenien kansallinen ulus tai "kansallinen piiri" (, ) on paikallinen itsehallintoalue Sahan tasavallan keskiosassa Venäjällä. Se rajoittuu pohjoisessa Bulunin ulusiin, idässä Verhojanskin piiriin ja Kobjain ulusiin ja lännessä Žiganskin kansalliseen piiriin. Piirissä oli vuonna 2002 vain noin 2 761 asukasta, joista 44 % kuului vähemmistökansallisuuksiin, lähinnä eveneihin. Väestö saa elantonsa poronhoidosta, kalastuksesta ja turkiskaupasta.


title: Bytantain evenien kansallinen ulus

text: Piirin (ulusin) hallinnollinen keskus on Batagai-Alyta. Ulusissa on kolme kuntaa eli naslegia ja näissä neljä kylää (suluissa):


title: Gaius Maecenas

text: Gaius Cilnius Maecenas (n. 70 eaa. – 8 jaa.) oli Augustuksen uskottu ja poliittinen neuvonantaja. Hän oli aikansa runoilijoiden merkittävä tukija, ja taiteensuosijaa tarkoittava sana mesenaatti on johdettu hänen nimestään.


title: Gaius Maecenas

text: Maecenas omisti vaikuttavan huvilan Tivolissa Rooman lähellä. Siitä on jäljellä auditorio. Osa Maecenaksen omaisuudesta oli perintöä vanhalta suvulta, jonka hän väitti johtavan juurensa aina etruskeihin asti. Maecenaksen valta tuli kuitenkin lähinnä läheisestä ystävyydestä keisarin kanssa.


title: Gaius Maecenas

text: Maecenaksen tukemia kirjailijoita olivat muun muassa Vergilius ja Horatius.


title: Sirakin kirja

text: Sirakin kirja tai (Jeesus) Siirakin kirja (, ) on deuterokanonisiin kirjoihin eli Vanhan testamentin apokryfikirjoihin kuuluva kirja, joka on mukana Septuagintassa sekä katolisessa ja ortodoksisessa Raamatussa. Se ei kuulu juutalaiseen Raamattuun Tanakiin eikä varsinaiseen protestanttisten Raamattujen kaanoniin.


title: Sirakin kirja

text: Sirakin kirja on kirjoitettu noin vuosina 180–175 eaa. Sen kirjoittaja Jeesus Siirakin poika kirjoitti kirjan hepreaksi. Hänen pojanpoikansa käänsi sen kreikaksi ja lisäsi kirjaan esipuheen vuoden 132 eaa. tienoilla.


title: Sirakin kirja

text: Kirja tunnettiin pitkään vain kreikankielisistä käännöksistä, joista tärkein sisältyy Septuagintaan. Sen hepreankielisen tekstin tunsi vielä 400-luvulla kirkkoisä Hieronymus, ja siihen on viittauksia myös rabbiinisessa kirjallisuudessa, mutta se joutui myöhemmin kadoksiin. Osia siitä löydettiin vasta 1890-luvulla Kairosta erään synagogan umpeen muuratusta varastohuoneesta. Niitä epäiltiin pitkään käännöksiksi kreikankielisistä teksteistä, kunnes myös Kuolleenmeren kääröjen joukosta ja Masadasta löydettiin heprealaisten tekstien katkelmia. Nykyisin tunnetut katkelmat käsittävät 68 % kreikankielisen Sirakin kirjan tekstistä.


title: Sirakin kirja

text: Kirja on kokoelma eettisiä opetuksia. Se muistuttaa läheisesti Sananlaskuja, mutta eroaa siitä olemalla yhden kirjoittajan kirjoittama teos eikä kokoelma eri lähteistä koottuja ohjeita.